c: text/html

text:
Réaktansi
- Artikel ieu ngeunaan éléktronika. Keur artikel nu patali jeung "réaktif" atawa "réaktansi" dina widang kimia, tempo réaktivitas.
- Keur sawala ngeunaan konsép psikologi réaktansi, tempo réaktansi (psikologi).
Dina analisis rangkéyan atawa sirkuit listrik arus bulak-balik (contona sirkuit séri RLC), réaktansi mangrupakeun bagian imajinér tina impedansi, sarta disababkeun ku ayana induktor atawa kapasitor dina sirkuit. Réaktansi jeung résistansi (hambatan) perlukeun pikeun nangtukeun impedansi sirkuit, sanajan dina sababaraha hal réaktansi bisa waé leuwih dominan. Réaktansi dilambangkeun X sarta diukur dina satuan ohm.
- Lamun X > 0, réaktansi disebut induktif.
- Lamun X = 0, sirkuit murni résistif, hartina teu miboga réaktansi.
- Lamun X < 0, disebut kapasitif.
Hubungan antara impedansi, résistansi, jeung réaktansi ditunjukkeun ku persamaan
dimana
- Z nyaéta impedansi dina ohm,
- R nyaéta résistansi dina ohm,
- X nyaéta réaktansi dina ohm,
- sarta j nyaéta unit imajinér .
Sering ogé cukup ku gedéna impedansi:
Keur élemén nu murni induktif atawa kapasitif, gedéna impedansi dibasajankeun jadi ngan saukur reaktansi.
Réaktansi ditunjukkeun ku
numana jeung nyaéta réaktansi induktif jeung kapasitif, patuturut.
Réaktansi induktif (simbolna XL) disababkeun ku ayana arus nu dibarengan ku médan magnet. Lantaran kitu, arus listrik nu robah-robah bakal dibarengan ku robah-robahna médan magnet. Hal ieu ngabalukarkeun ayana gaya éléktromotif nu nahan parobahan arus. Beuki gedé parobahan arus, beuki kuat ogé tahanan ti induktor. Gedéna réaktansi sabanding jeung frékuensi (atawa enol pikeun arus saarah). Aya ogé béda fasa antara arus jeung tegangan.
Réaktansi induktif rumusna:
numana:
- XL réaktansi induktif, diukur dina ohm.
- w frékuénsi sudut, diukur dina radian per detik
- f frékuénsi bolak-balikna arus atawa tegangan, diukur dina hertz
- L induktansi, diukur dina henry
Réaktansi kapasitif (simbolna XC) némbongkeun fakta yén éléktron teu bisaeun ngaliwatan hiji kapasitor, tapi arus bolak-balik bisa ngaliwatan sacara éféktif, beuki luhur frékuénsina, beuki alus. Aya ogé béda fasa antara arus bolak-balik nu ngaliwatan kapasitor jeung tegangan atawa béda poténsial antara dua éléktrodana.
Réaktansi kapasitif rumusna:
numana:
- XC réaktansi kapasitif nu diukur dina ohm
- C kapasitansi, diukur dina farads
- w jeung f siga dina rumus réaktansi induktif.
Référénsi[édit | sunting sumber]
[1] Pohl R. W. Elektrizitätslehre. - Berlin-Gottingen-Heidelberg: Springer-Verlag, 1960.
[2] Popov V. P. The Principles of Theory of Circuits. - M.: Higher School, 1985, 496 p. (In Russian).
[3] Küpfmüller K. Einführung in die theoretische Elektrotechnik, Springer-Verlag, 1959.
Tempo ogé[édit | sunting sumber]
- Unit éléktromagnéétisme SI
- Suséptansi, lawanna réaktansi.
- = Réaktansi kapasitif: Babanding tibalik jeung Arus.
- = Réaktansi induktif: Babanding tibalik jeung Tegangan.

robotstxt: allowed

filter: keep


text:
Seni rupa
Seni rupa nya éta cabang seni anu ngabentuk karya seni anu maké média anu bisa katingali tur dirampa. Kesan ieu diciptakeun kalayan ngolah konsép garis, bidang, bentuk, volume, warna, tekstur, jeung pencahayaan kalayan acuan éstétika. Seni Rupa mangrupa élmu anu nalungtik ngeunaan kaéndahan, nya éta sacara teori jeung praktékna.[1] Seni rupa dibédakeun jadi tilu kategori nya éta:
Dua kategori anu panungtung osok disebut Seni Rupa Terapan.[2] Seni rupa murni gumantung kana karya-karya anu mentingkeun kapuasan ekspresi sorangan.[2] Sedengkeun kriya jeung desain, leuwih mentingkeun pungsi jeung babrina produksi.[2] Ilaharna seni rupa dina bahasa Inggris nya éta Fine Art.[2] Tapi kamekaran dunya seni modern, istilah Fine Art jadi leuwih spesifik kana wangenan seni rupa murni anu satuluyna digabungkeun jadi seni rupa desain jeung seni rupa kriya nya éta seni rupa terapan.[2] Seni rupa terapan gumantung kana aplikasi desain tur estetika kana barang-barang anu dipaké manusa sapopoé.[2] Sedengkeun seni rupa murni, diciptakeun ngan saukur muaskeun ekspresi sorangan, seni rupa terapan maké desain jeung idealisme kreatif pikeun nyiptakeun barang-barang kabutuhan sapopoé, saperti cangkir atawa bangku, dekorasi buruan.[2]
Bidang seni rupa[édit | sunting sumber]
Seni rupa murni[édit | sunting sumber]
- Seni lukis
- Seni grafis
- Seni patung
- Seni instalasi
- Seni pertunjukan
- Seni keramik
- Seni film
- Seni koreografi
- Seni fotografi


text:
Bandéra Bangladés
Bandéra Kabangsaan Bangladés (Basa Benggala: বাংলাদেশের জাতীয় পতাকা Bangladesher Jatiyo Potaka) dipaké sacara resmi saprak 17 Januari 1972. Bandéra ieu dumasarna kana bandéra nu mirip anu dipaké nalika Perang Kamerdikaan Bangladés 1971. Buleud warna beureumna aya saeutik ka gigir tihang. Buleud warna beureum minangka perlambang panonpoé mijil di Benggala, sarta getih ti sasaha anu maot pikeun kamerdikaan Bangladés. Widang warna hqxzjo ngagambarkeun subur jeung legana wewengkon daratan Bangladés.
Daptar eusi
Rincian resmi[édit | sunting sumber]
Numutkeun rincian ti pamaréntah Bangladés,[1]:
-
- Bandéra téh héjo botol warnana kalawan rasio 10:6, jeung hiji bundeuran warna beureum bagian tengah rada ka gigir.
- Bundeuran beureumna miboga panjang jari-jari saperlima ti panjang bandéra. Puseurna ditempatkeun dina titik perpotongan antawis gurat tegak lurus di bagian 9/20 panjang jeung gurat tegak lurus lébar di tengah.
- Widang héjo bandéra nyaéta Hejo Procion Brilliant H-2RS 50 bagian per 1000. Bagian bundeuran beureumna nyaéta Oranye Procion Brilliant H-2RS 60 bagian per 1000.
- Dumasar kana ukuran wangunan, ukuran bandérana nyaéta 10 ft × 6 ft (3.0 m × 1.8 m); 5 ft × 3 ft (1.52 m × 0.91 m); 2.5 ft × 1.5 ft (760 mm × 460 mm). Ukuran bandéra pikeun kandaraan nyaéta 12.5 in × 7.5 in (320 mm × 190 mm), sarta ukuran bandéra méja pikeun konferénsi bilateral nyaéta 10 in × 6 in (250 mm × 150 mm).
Galeri[édit | sunting sumber]
Rujukan[édit | sunting sumber]
- ↑ PEOPLE'S REPUBLIC OF BANGLADESH FLAG RULES, 1972 (Revised up to 2005), Government of Bangladesh, Cabinet Division
Tumbu kaluar[édit | sunting sumber]
Citakan:National symbols of Bangladesh Citakan:Asia topic Citakan:Nationalflags


text:
Ceuk beja, cenah baheula mah maung teh antara cangkeng jeung dadana teu sabaraha beda, ampir sarua bae gedena.
Dina usum paceklik dihiji leuweung, sasatoan kungsi ngarandapan kakurangan kahakanan. Sagala bubuahan, beubeutian, katut ka jujukutan oge gararing, sabab halodo banget.
Hiji mangsa waktu maung keur ngalantung neangan kahakanan, kabeneran aya peucang keur ngahuleng jiga anu susah. Eta peucang teh kacida begangna ngan kari tulang jaeung kulit, sabab hese ku kadaharan tea.
Sabot peucang ngalamun, teu puguh timana jolna, ngan gaur bae aya sora maung gagauran. Atuh peucang teh kacida reuwaseunana, sabab ari ret teh direret ku peucang, tetela eta maung teh aya beulah katuhueunana keur ngadodoho. Maung teh kacida lapareunana, bangun geus hayang geura gep ngegel peucang.
Peucang teh teu bisa kukumaha, sabab ceuk pamikirna najan lumpat oge moal burung kaudag, da puguh teu boga tanaga. Ahirna peucang teh kari sumerah diri wae ka nu kawasa, bari ngadua menta dipanjangkeun umur, sarta disalametkeun tina bahaya maot anu geus kari sahos-hoseun. Pok peucang teh nyarita, “Salira maung, ayeuna mah tong gagauran nyingsieunan, da puguh kuring mah kari ngerekeb bae. Tapi ceuk kuring mah leuwih hade neangan deui anu lintuh, da ngerekeb kuring mah moal matak seubeuh, da sakieu begangna katembong tulang.”
Gaur deui maung teh ngagaur, maksud na sangkan eta peucang teu bisa kabur. Saterusna maung nyarita ka peucang, “Hey sakadang peucang, aing teu ngarti naon sababna maneh tenang-tenang wae, teu lumpat nyingkahan aing, jeung naon sababna maneh ngahuleng wae, padahal awak maneh teh ku aing rek di jojoet disasaak dibudal badil.”
Tembal peucang bari lumengis, “Kuring teu lumpat nyingkahan salira, sabab jaba ti teu kuat lumpat teh, lamun percaya mah kusalira, kuring teh keur dititah ku raja di dieu nungguan beubeurna. Raja ayeuna keur usaha kaluar, nyiar pangabutuh urang sarerea anu aya di ieu leuweung. Kulantaran kitu, kuring moal rek lumpat, kuring kudu tanggungjawab kana tugas nu ditibankeun ka kuring.”
Maung teu percaya yen peucang dititah nungguan beubeur raja, sabab biasana oge anu sok dititah ngawal raja mah, sasatoan nu garalak seperti maung atawa srigala. Tuluy maung teh nanya deui ka peucang, “Mana beubeur raja teh, nu kumaha ? Aing sanajan sok katitah oge ku raja, can ngalaman dititah nungguan beubeur na mah. Aing hayang nyaho, pek geura tembongkeun!”
Maung maksa ka peucang, supaya masrahkeun beubeur raja tea. Peucang nembalan lemah lembut, “Salira Maung, kuring teu dikengingkeun nyekel eta beubeur, mung ukur nungguan wungkul. Kumargi kitu bilih salira hoyong terang nu kumaha beubeur raja, ka dieu bae geura nyaketan supados tetela.” Peucang nunjuk kanu ngajepat hareupeunana, bari nitah dideukeutan ku maung.
Teu loba piker, terus bae maung teh ngadeukeutan panuduhan peucang, bari terus nyarita deui, “Sakadang Peucang, bener alus beubeur raja teh, geuning mani harerang kitu. Kira-kirana bisa lamun aing ngajaran make?”
“Teu tiasa! bujeng-bujeng di angge, dicepeng oge teu kenging,” tembal peucang bari tungkul bangun nalangsa.
“Ah…! Ceuk saha teu meunang ? Aing mah panasaran hayang mecakan beubeur raja,” maung maksa ka peucang, bari terus gagauran nembongkeun sihungna nu rangeteng, nyingsieunan peucang.
“Ari bener mah salira maksa hayang nyobaan eta beubeur, kari kumaha salira bae, ngan kuring boga pamenta sangkan kuring teu katanyaan ku nu janten raja, kuring kudu ingkah heula ti dieu. Saterusna, lamun kuring geus jauh, eta beubeur teh pek geura pake ku salira, tapi kudu nurut kana kode kuring, lamun kuring geus nyebut : “pake!” Rap ieu beubeur teh geura pake. Tah sakitu pamenta kuring lamun keukeuh saliran hayang ngajaran make beubeur raja mah.”
Teu panjang carita, pamenta peucang teh disaluyuan ku maung. Sanggeus sagalana beres, berebet bae peucang lumpat satarikna. Sanggeus kira-kira jauh ti maung, peucang mere kode, “pake, pake…! pake!”. Peucang ngagorowok tilu kali.
Ngadenge kode kitu maung teu tata pasini deui, rap bae eta beubeur nu ngajepat di hareupeunana teh dibeulitkeun kana cangkengna. Atuh puguh we ngabeulitna teh tarik pisan, sabab anu disebut beubeur raja ku peucang teh, nyatana oray welang anu tarik pisan meulitna. Teu sabaraha lila oge cangkeng maung teh jadi leutik kapeureut ku meulitna oray welang.


text:
Wiski
Wiski nya éta sarupaning spirit nu dibeunangkeun ku cara distilasi tina prosés ngaragian bubur siki-sikian paré (Ryewheat, corn, barley, maize atawa paré) sarta dipendem dina tong kai. [1]Aya 200 jenis wiski.[1] Wiski mangrupa inuman nu ngandung alkohol nu dijieun tina campuran sababaraha jenis siki-sikian.[2] Wiski-wiski tadi miiboga taste/rasa nu béda-béda antara jieunan nu hiji jeung lianna.[1] Aya opat kelompok wiski,nya éta; Scoth whisky (Johnie Walker, Chivas Regal); Irish whisky (Old Busmills, John Power); Canadian whisky (Seagrams V.O., Canadian Club); American whisky (Old Grand Dad, Jim Bean).[1]


text:
Basa Sunda • Pangajaran Basa Sunda • Kemis, 12 Juli 2012 18:04
Tingkat: Kelas 8 SMP Semestér 1
Matéri: Maca Riwayat Pahlawan
Nu Nyusun: Drs. Hadi AKS (tina Buku Purna Basa)
Dina pangajaran munggaran ayeuna, urang rék maca riwayat pahlawan Radén Déwi Sartika. Naon sababna Bu Déwi hayang ngangkat martabat kaom wanita Sunda?Ieu di handap aya riwayat pahlawan Radén Déwi Sartika. Pék baca bagilir ku hidep. Macana digalantangkeun ngarah hidep bari diajar maca basa Sunda. Bandungan ku nu séjén masing saregep!
Ngaran Dewi Sartika téh keur urang Sunda mah geus teu bireuk deui. Anjeunna salah saurang pahlawan pendidikan pituin urang Sunda. Dina kaayaan anu walurat jaman penjajahan Walanda, Ibu Déwi tigin ngadidik kaom istri Sunda anu harita harayang maju.
Ibu Déwi dibabarkeun di Bandung, tanggal 22 Désémber 1884. Ramana Radén Rangga Somanagara, Patih Bandung harita. Ari ibuna Radén Ajeng Rajaper-mas, putra istri Bupati Bandung anu kakoncara Dalem Bintang.
Pa Somanagara kaasup ménak anu maju pikiranana. Ibu Déwi disakola-keun ka sakola Kelas Hiji. Hanjakal henteu lila, kudu eureun di kelas 2B. Pangna kitu lantaran harita ramana Pa Somanagara sareng ibuna Bu Rajapermas dihukum buang ka Ternaté. Anjeunna dianggap nanduk ka Pamaréntah Walanda. Bu Déwi dipihapékeun ka uana Radén Demang Suria Kartahadiningrat anu katelah Aria Patih Cicaléngka.
Dina kaayan kitu Bu Déwi tetep sabar bari migawé pancén sapopoé. Diajar rupa-rupa kaparigelan jeung kabinangkitan awéwé, kayaning masak, nyulam, nga-bordél, jsb. Anléhna kana ngaguruan geus katémbong ti bubudak. Bu Déwi sok sasakolaan di tukangeun imahna. Sabakna ku kenténg. Ari geripna ku areng atawa apu. Batur-baturna sina dialajar maca, nulis jeung ngitung.
Bu Déwi sok dibelekesekkeun kana gawé ku uana, darajatna dianggap handap lantaran anak jalma buangan. Sanajan kitu, Bu Déwi henteu kurung batok. Anjeunna sok nganteur kapilanceukna kursus basa Walanda, maca jeung nulis ka hiji Nyonya Walanda. Lantaran karepna gedé hayang diajar bari uteukna éncér, Bu Déwi bisa nangkep naon-naon nu diajarkeun ti satukangeun panto. Ieu téh jadi modal anu pohara pentingna pikeun kahirupan Bu Déwi dina mangsa nu bakal datang.
Nu kasaksén ku Bu Déwi harita, kaom wanita wuwuh ngeuyeumbeu, ulu-kutek di dapur, bodo, sarta darajatna sahandapeun kaom lalaki. Ieu pikiran téh nga-hudang kasadaran Bu Déwi pikeun ngamajukeun kaom wanita. Taya deui jalanna iwal ti kudu ngaliwatan pendidikan. Hartina kudu aya sakola anu husus pikeun kaom wanita, sangkan satata jeung kaom lalaki.
Bu Déwi pindah ti Cicaléngka sarta ngadeuheus ka uana nu séjén nu jadi Bupati Bandung, nyaéta R.A.A. Martanaga. Bu Déwi nepikeun pamaksudanana hayang ngadegkeun sakola pikeun kaom wanita. Paméntana ditedunan. Bu Déwi ngadegkeun sakola anu tempatna di pendopo kabupatén sarta dingaranan Sakola Istri. Ieu téh minangka sakola munggaran di Indonésia pikeun kaom istri. Beuki lila muridna beuki nambahan. Ngaran sakolana tuluy diganti jadi Sakola Kautamaan Istri.
Kitu riwayat singget perjoangan Bu Déwi dina widang pendidikan. An-jeunna pupus di Cinéam Tasikmalaya, ping 11 Séptémber 1947 nalika nuju ngungsi lantaran aya agrési militér Walanda ka-1. Lantaran jasana, tepi ka ayeuna jenengan Radén Déwi Sartika terus seungit ngadalingding. Méh di unggal kota di Jawa Barat jenenganana diabadikeun jadi ngaran jalan-jalan utama. Ari di kota hidep aya ngaran Jalan Déwi Sartika? Cing tuduhkeun di lebah mana?
Diropéa tina buku Biografi Pahlawan Asal Jawa Barat/Budi Rahayu Tamsyah
Jawab ieu pananya!
Harti sawata kecap
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09
Rebo, 28 Méi 2014 00:56


text:
Sakadang Kuya jeung Sakadang Monyét Ngala Cau
Sawatara bulan ti harita, pelak cau Sakadang Kuya téh geus baruahan, malah geus arasak. Mimiti kanyahoanana ku Sakadang Monyét. Atuh Sakadang Monyét téh hariweusweus nyaritakeun tangkal cau téa ka Sakadang Kuya.
“Ieuh, geuning tangkal cau téh geus buahan. Buahna ogé geus karonéng deuih,” ceuk Sakadang Monyét.
“Piraku Sakadang Monyét?”
“Sumpah. Pan bieu uing ngaliwat ka dinya. Kudu buru-buru diala, bisi kaburu ku cocodot!”
“Heug, isukan mah urang ala.”
“Keun uing anu ngalana mah, urang taékan. Sakadang Kuya mah cicing wé di handap, da teu bisa naék. Ngan uing ménta nya, apan uing anu ngalana, jeung uing deuih anu pangheulana nganyahoankeun geus asakna ogé! Kuduna mah dibagi dua.”
Sakadang Kuya ukur nyenghél ngadéngé omongan Sakadang Monyét kitu téh. Teu némbal.
Peutingna, soré kénéh Sakadang Monyét geus saré. Jigana mah capéeun, lantaran beurangna geus liar jauh. Ari Sakadang Kuya mah masih kénéh nyileuk. Keur kitu kadéngé Sakadang Monyét ngalindur, “Isukan uing rék ngala cau. Cauna rék dibawa kabur, Sakadang Kuya mah moal dibéré. Bongan tuda, basa éta gé nangka dibéakkeun ku sorangan.” Tayohna mah Sakadang Monyét téh neuteuli soal nangka téa, nepi ka kababawa ngalindur.
Ngadéngé kitu, Sakadang Kuya ngahuleng. Mikiran kumaha carana sangkan isukan cauna henteu dibawa kabur ku Sakadang Monyét. Manéhna manggih akal. Belenyéh seuri sorangan. Manéhna nyokot koja. Tuluy éta koja téh dibolongan handapna. Anu bolongna téh dianyamkeun deui, tapi anyamanana padu némpél, nepi ka teu katingali geus dibolongan. Geus kitu mah, dug baé Sakadang Kuya saré.
Isukna, kira-kira wanci haneut moyan, Sakadang Monyét ngajak ngala cau téa ka Sakadang Kuya.
“Sakadang Kuya, hayu urang ngala cau téa!”
“Hayu. Tah, bawa atuh kojana ku Sakadang Monyét, keur wadahna. Pan anjeun anu rék ngalana ogé, uing mah teu bisa naékna.”
“Heueuh, ka dieu urang bawa ku uing,” ceuk Sakadang Monyét. Koja téh disalindangkeun.
Duanana leumpang antaré naker. Sakadang Monyét mah katénjona téh bungah pisan. Paromanna marahmay, malah maké jeung hahariringan sagala. Boga rasa, manéhna bakal meunang milik anu kacida lobana. Sakadang Kuya mah moal dibéré.
Barang tepi ka nu dijugjug, enya baé cau téh geus arasak. Komo seuhangna mah, geus karonéng. Anu katénjo héjo kénéh téh, butitina wé.
Teu ngadagoan dititah heula, kalacat wé Sakadang Monyét naék kana tangkal cau. Tuluy baé metikan cau anu geus arasakna. Sanggeus dipetik, terus diadupkeun kana koja. Atuh puguh wé cau téh murag, lantaran handapna geus dibolongan téa ku Sakadang Kuya. Cau anu murag téh disanggap ku Sakadang Kuya. Sanggeus dibuka cangkangna, belewek baé didahar.
Sakadang Monyét mah tonggoy baé metikan cau. Petik, sup kana koja, pluk murag. Kitu jeung kitu baé. Sakadang Monyét teu nyahoeun, da teu rurat-rérét ka handap. Bakating ku hayang buru-buru anggeus ngala cauna.
Bari ngaweswes ngadaharan cau, Sakadang Kuya api-api ngurihit ménta cau ka Sakadang Monyét.
“Jang, cik atuh ménta cau téh. Hijiii wé. Uing mah meni hayang ngasaan!”
Sakadang Monyét teu némbalan. Malah teu ngalieuk-lieuk acan.
“Emh, Sakadang Monyét mah teu inget wé ka uing téh!”
Sakadang Monyét hare-haré.
Barang cau anu arasakna geus béak, Sakadang Monyét tuturubun turun tina tangkal cau. Maksudna rék mawa kabur cau arasak, anu pangrasana mah aya dina kojana. Deregdeg baé lumpat, térékél naék kana tangkal anu jangkung. Clé diuk dina dahanna anu luhur. Leungeunna ngodok koja rék nyokot cau. Cauna euweuh. Barang eusina diilikan, Sakadang Monyét ngajéréwét kagét, lantaran kojana kosong. Beuki kagét barang ningali koja téh handapna bolong.
Rét ka handap, katingali Sakadang Kuya keur nyarandé kana tangkal cau bari nyekelan beuteung. Kamerekaan lantaran loba teuing ngadahar cau. Di sabudeureunana cangkang cau meni ngabayak.
Sakadang Monyét buru-buru turun tina tangkal, tuluy nyampeurkeun Sakadang Kuya.
“Sakadang Kuya, ménta cauna atuh!”
“Tah, aya hiji deui!” ceuk Sakadang Kuya bari nuduhkeun kana cau anu ngagolér.
“Maenya ngan hiji!” ceuk Sakadang Monyét nyereng.
“Ih, apan anu naékna gé Sakadang Monyét, uing mah ngan mulungan anu maruragna wungkul,” témbal Sakadang Kuya, bari angger ngusapan beuteungna anu mutiktrik.
Cau téh dicokot, tuluy didahar ku Sakadang Monyét. Puguh baé ngeunah, cau raja ceré, asak dina tangkal deuih.
Sakadang Monyét kacida keuheuleunana ka Sakadang Kuya.
“Sakadang Kuya mah kawas lain jeung sobat baé!” pokna bari terus indit.
Sakadang Monyét pundung deui. Indit ka jero leuweung, ninggalkeun Sakadang Kuya.
Posted on 18 Désémber 2009, in Dongeng Sasatoan and tagged sakadang kuya, sakadang monyet. Bookmark the permalink. 1 Pairan.


text:
Gombong, Ciawi, Tasikmalaya
Gombong nyaéta salasahiji désa di kacamatan Ciawi, Kabupatén Tasikmalaya, Propinsi Jawa Barat, Indonésia.
Sajarah[édit | sunting sumber]
Desa Gombong aya dina wewengkon Gunung Talaga Bodas palih wetan. Ngadegna Desa Gombong teu acan tiasa ditangtoskeun iraha-irahana, mung upami ningal di Kampung Pocol aya kakantunan Kabuyutan (Situs) anu mangrupikeun Menhir dina areal Punden Berundak, aya kamungkinan Desa Gombong mangrupikeun padumukan anu heubeul. Ngarujuk kana carita sajarah yen Gunung Talaga Bodas teh kapungkurna mangrupikeun Leuweung Tutupan (kabuyutan), tiasa janten Desa Gombong ngadeg sareng ditetepkeunana areal Gunung Talaga Bodas janten Leuweung Tutupan. Kacarioskeun jaman kapamingpinan Kuwu Ion Tanuwidjaja sareng raina Yusuf Tanuwidjaja, Desa Gombong kantos janten basis pertahanan rakyat ngalawan gerombolan DII/TII. Sababaraha kali Gombong diserang ku gerombolan DII/TII mung tiasa ditahan ku masarakat, dugi kanggo kaberhasilan Kuwu Ion Tanuwidjaja, Presiden Soekarno masihan penghargaan Bintang Emas, ti harita Kuwu Ion Tanuwidjaja katelah ku sebatan Kuwu Bintang.


text:
Lagu Seruling Sunda Free Mp3 Download
MUST READ
:
1. Download Link will working with Browser MOZILLA FIREFOX & CHROME
only.
2. Don't use IE (Internet Explorer)
browser.
Gitar Kacapi Suling Sekar 1 Mp3
Kacapi Suling - Jaka Sunda Mp3
Kacapi Suling - Alam Priangan Mp3
Instrumental Suling Sunda Mp3
Kacapi Suling - Duda Mp3
Kacapi Suling - Lambang Parahyangan Mp3
Kecapi Suling Sunda Senandung Alam Mp3
Kacapi Suling - Jaka Sunda Relaxing Traditional Music Instrument Mp3
Kacapi Suling - Hariring Kuring Mp3
Kacapi Suling - Degung Panggung Mp3
Sabilulungan Sundanese Gamelan Mp3
Sabilulungan - Musik Sunda Beautiful Sundanese Music From Indonesia Mp3
Kacapi Suling - Kancana Sari Mp3
Belajar Suling Sunda By Xong Mp3
Kacapi Suling - Tepung Munggaran Mp3
Kacapi Suling - Bulan Tumanggal Mp3
Kacapi Suling - Lambang Mp3
Demi Wanci - Tembang Sunda Islami Kacapi Suling Akoer Lahflv Mp3


text:
Paéh
Paéh téh ngandung harti eureunna kahirupan fisik organisme atawa kaayaan organisme sanggeusna.
Sacara biologis, paéh bisa lumangsung ka sagemblengna atawa wawaréhan. Pikeun conto, bisa waé hiji sél atawa organ ngalaman paéh, sedengkeun organismena mah tetep hirup; sél loba nu umurna pondok pisan, sahingga sél-sél organisme terus-terusan diganti ku nu anyar. Sabalikna, bisa ogé organismena paéh, sedengkeun organ/sélna tetep hirup sahingga bisa dicangkokkeun. Dina kasus ieu, jaringan nu hirup kénéh téh kudu geuwat dipindahkeun méméh kaburu milu paéh. Bisa ogé kajadian "abadi", "imortal", dina kasus budidaya/kultur sél, misalna galur sél HeLa (Henrietta Lacks).
Iréversibilitas, teu bisa malik, mangrupakeun konci ngeunaan paéh. Dumasar watesan, organisme paéh moal bisa dihirupkeun deui; mun bisa, hal ieu nunjukkeun yén sabenerna mah teu/can paéh. Tapi, aya ogé nu teu percaya yén paéh teu bisa dibalikkeun deui; misalna dina kapercayaan relijius nu yakin ayana hirup sanggeus paéh, sedengkeun nu séjén malah miharep bisa dikembangkeunana téhnologi krionik atawa nu séjénna nu bisa malikkeun paéh.
== Baca og
- Aborsi
- Apoptosis
- Ars moriendi ("Seni Paéh")
- Otopsi
- Bibel jeung réinkarnasi
- Paéh otak
- Pajaratan
- Paéh klinis
- Koma
- Karoshi
|
- Sakarat
- Moksa
- Ngahyang
- Kaabadian
- kremasi
- Eutanasia
- Mot
- Réinkarnasi
- Tanatologi (ulikan ilmiah ngeunaan paéh, sabab-musabab jeung fénoména)
- Yama
|}
Tumbu kaluar[édit | sunting sumber]
- Deaths and death rates for the 10 leading causes of death in specified age groups: United States, preliminary 1996
- Odds of dying due to various injuries or accidents Sumber: National Safety Council, United States, 2001
- Dying, Yamaraja and Yamadutas + terminal restlessness (Sawangan Vedik/Hindu)
- Death & Dying in Islam Naon nu karasa ku manusa nalika sakarat? Naha paéh téh patut dipikasieun?
- The Cycle of Life Dina kontéks kaca New Age Aquarius.
- Death, life, and personal identity In regard to memetics.
- Why is there death and suffering? Ti jihat para kréasionis.
- Deaths and death scenes. WARNING: very explicit
- George Wald: The Origin of Death Dadaran ahli biologi ngeunaan hirup jeung paéh dina rupa-rupa organisme patali jeung évolusi.
- Stanford Encyclopedia of Philosophy entry on death
- Death Clock Bobodoran ngeunaan sésa waktu hirup anjeun.
- The Death Clock
- www.autopsyvideo.com - Loka ieu nawarkeun dokuméntasi otopsi, nu dihasilkeun tina gawé bareng Kantor Los Angeles County Coroner.


text:
Gintung
Gintung (Bishop wood) nyaéta spésiés tuwuhan ti kulawarga Phyllanthaceae. Spésiés ieu sumebar ti Asia Kidul sarta Asia Tenggara nepi ka Australia sarta Polinesia. Ieu tuwuhan ogé tumuwuh di Cina bagian baratdaya, tengah, wétan, sarta kidul, jeung ogé Taiwan.Hao Zheng, Yun Wu, Jianqing Ding, Denise Binion, Weidong Fu and Richard Reardon (Séptember 2004). "Bischofia javanica (Bishop wood)" Invasive Plants of Asian Origin Established in the US and Their Natural Enemies, 34–35, USDA Forest Service. URL accessed 2006-11-17.Li Bingtao (1994). "Bischofia Bl.". Flora Reipublicae Popularis Sinicae 44 (1): 184–188.
Mangpaat[édit | sunting sumber]
- Kaina anu boga warna beureum kolot sarta padet dipaké minangka bahan wangunan.
- Buahna dipaké pikeun nyieun arak.
- Sikina, anu bisa didahar, ngandung 30-54% minyak, anu dipaké minangka pelumas
- Akarna dipaké pikeun ubar


text:
Protokol Internet
Protokol Internet (Inggris Internet Protocol sarta disingket IP) nyaéta protokol lapisan jaringan (network layer dina OSI Reference Modél) atawa protokol lapisan internetwork (internetwork layer dina DARPA Reference Modél) anu dipaké ku protokol TCP/IP pikeun ngalakonan pengalamatan sarta routing paket data antar host-host dina jaringan komputer nu dumasar kana TCP/IP. Vérsi IP anu réa dipaké nyaéta IP vérsi 4 (IPV4) anu didefinisikeun dina RFC 791 sarta dipublikasikeun dina taun 1981, tapi baris digantikeun ku IP vérsi 6 dina sawatara waktu anu baris datang.
Tempo ogé[édit | sunting sumber]
- Alamat IP (mindeng disebut "IP")


text:
Kecap Gurit asal tina basa Sangsekerta GRATH anu hartina nyusun karangan, dina basa Sunda aya istilah ngagurit atawa ngadangding, ari hartina sarua bae nyaeta nuduhkeun pagawean ngareka atawa nyusun karangan winangun dangsing.
Nurutkeun wincikanana dangsing atawa pupuh teh aya tujuh welas, nu masing-masing ngabogaan watek nu beda beda.
Istilahna : - Pada - Padalisan - Guru Wilangan ( jumlah engang dina unggal padalisan ) - Guru Lagu.(dangdingdungna sora vokal dina engang panungtung)
1. Asmarandana, watekna silih asih silih pikanyaah atawa mepelingan. Unggal Pada diwangun ku tujuh padalisan. Contona :
Eling eling masing eling ( 8 engang - vokal i / E-ling-e-ling- ma-sing-e-ling (jumlah 8), ling panungtung vokalna i) rumingkang di bumi alam( 8 - a ) darma wawayangan bae ( 8 - e ) raga taya pangawasa ( 8 - a ) lamun kasasar lampah ( 7 - a ) nafsu nu matak kaduhung ( 8 - u ) badan anu katempuhan ( 8 - a )
2. Balakbak, watekna pikaseurieun. Unggal pada diwangun ku 3 padalisan. Contona :
Aya warung sisi jalan rame pisan - Citameng(15-e) Awewena luas luis geulis pisan - ngagoreng (15-e) Lalakina lalakina los ka pipir nyoo monyet - nyanggereng (19-e).
3. Dangdanggula, watekna bungah atawa agung. Unggal pada diwangun ku sapuluh padalisan. Contona:
Laut Kidul kabeh katingali ( 10-i ) ngembat paul kawas dina gambar ( 10-a ) ari ret ka tebeh kaler ( 8-e ) Batawi ngarunggunuk ( 7 - u ) lautna mah teu katingali ( 9 - i ) ukur lebah lebahna ( 7 - a ) semu semu biru ( 6 - u ) ari ret ka tebeh wetan ( 8 - a ) gunung gede jiga nu ngajakan balik ( 12 - i ) meh bae kapiuhan ( 7 - a )
4. Jurudemung, watekna kaduhung, atawa hanjakal. Unggal pada diwangun ku lima padalisan Contona :
Badan nu katempuhan ( 8 - a ) da bongan ngalajur nafsu ( 8 - u ) peurihna kapanggih ( 6 - i ) rek bongan bongan ka saha ( 8 - a ) ayeuna bati kaduhung ( 8 - u )
5. Durma, watekna heuras atawa siap rek tarung. Unggal pada diwangun ku tujuh padalisan. Contona :
Mundur mapag balad Pandawa teu tahan ( 12 - a ) barisan beuki ipis ( 7 - i ) digempur Kurawa ( 6 - a ) Senapatina Karna ( 7 - a ) sakti manggulang mangguling ( 8 - i ) hese pantarna ( 5 - a ) moal aya nu nanding ( 7 - i )
6. Gambuh, watekna bingung, samar polah atawa tambuh laku. Unggal Pada diwangun ku lima padalisan. Contona :
Ngahuleng banget bingung ( 7 - u ) henteu terang ka mana ngajugjug ( 10 - u ) turug turug harita teh enggeus burit ( 12 - i ) panon poe geus rek surup ( 8 - u ) keueung sieun aya meong ( 8 - o )
7. Gurisa, watekna pangangguran, lulucon atawa tamba kesel. Unggal Pada di wangun ku dalapan Padalisan. Contona :
Hayang teuing geura beurang ( 8 - a ) geus beurang rek ka Sumedang ( 8 - a ) nagih anu boga hutang (8 - a ) munmeunang rek meuli soang ( 8 - a ) tapi najan henteu meunang ( 8 - a ) teu rek buru buru mulang ( 8 - a ) rek tuluy guguru nembang ( 8 - a ) jeung diajar nabeuh gambang ( 8 - a)
8. Kinanti, watekna miharep atawa prihatin. Unggal Pada diwangun ku genep Padalisan. Contona :
kembang ros ku matak lucu ( 8 - u ) nya alus rupa nya seungit ( 8 - i ) henteu aya papadana ( 8 - a ) ratuning kembang sajati ( 8 - i ) papaes di patamanan ( 8 - a ) seungit manis ngadalingding ( 8 - i )
9.Ladrang, watekna banyol atawa pikaseurieun. Unggal Pada diwnagun ku opat Padalisan. Contona :
Aki Dartam leumpangna ngagidig ( 10 - i ) gancang pisan, gancang pisan ( 8 - a ) bari aya nu dijingjing ( 8 - i ) mawa kisa eusina ucing anakan ( 12 - a )
10. Lambang, watekna banyol atawa pikaseurieun. Unggal Pada diwangun iu opat Padalisan. Contona :
Nawu kubang sisi tegal ( 8 - a ) nyair bogo meunang kadal ( 8 - a ) atuh teu payu dijual ( 8 - a ) rek didahar da teu halal ( 8 - a )
11. Magatru, watekna lulucon deukeut deukeut kana prihatin. Unggal Pada diwangun ku lima Padalisan. Contona :
Mun sumuhun ieu teh namina curuk ( 12 - u ) nu alit namina cingir ( 8 - i ) anu panjang mah jajangkung ( 8 - u ) gigireunana jariji ( 8 - i ) anu pangageungna jempol ( 8 - o )
12. Maskumambang, watekna prihatin, sasambat atawa nalangsa. Unggal Pada diwangun kiu opat Padalisan. Contona :
Jalma kedul mumul ditambah jejerih ( 12 - i ) ulah ngarep senang ( 6 - a ) sabab mungguhing rejeki ( 8 - i ) tara datang teu disiar ( 8 - a )
13. Mijil, watekna sedih, susah atawa cilaka. Unggal Pada diwangun ku genep Padalisan Contona :
Beurang peuting tambah cape ati ( 10 - i ) jeung tambah rampohpoy ( 6 - o ) wungkul inget ka kabogoh wae( 10 - e ) mugi aya kadar panggih deui ( 10 - i ) mun teu panggih deui ( 6 - i ) anggur pondok umur ( 6 - u )
14. Pangkur, watekna nafsu, lumampah atawa sadia rek perang. Unggal Pada diwangun kutujuh Padalisan. Contona :
Seja nyaba ngalalana ( 8 - a ) ngitung lembur ngajajah milang kori ( 12 - i ) henteu puguh nu dijugjug ( 8 - u ) balik paman sadaya ( 7 - a ) nu ti mana tiluan semu rarusuh ( 12 - u ) Lurah Begal ngawalonan ( 8 - a ) " Aing ngaran Jayapati "( 8 - i )
15. Pucung, watekna piwuruk, wawaran, atawa mepelingan. Unggal Pada diwangun ku opat Padalisan. Contona :
Estu untung nu bisa mupunjung indung ( 12 - u ) jeung nyenangkeun bapa ( 6 - a ) tanda yen bagjana gede ( 8 - e ) hitup mulus kaseundeuhan ku berekah ( 12 - a )
16. Sinom, watekna gumbira. Unggal Pada diwangun ku salapan Padalisan. Contona :
Di wetan fajar balebat ( 8 - a ) panon poe arek bijil ( 8 - i ) sinarna ruhay burahay ( 8 - a ) kingkilaban beureum kuning ( 8 - i ) campur wungu saeutik ( 7 - i ) kaselapan semu biru ( 8 - u ) tanda Batara Surya ( 7 - a ) bade lumungsur ka bumi ( 8 - a ) murub mubyar langit sarwa hurung herang ( 12 - a )
17. Wirangrong, watekna era atawa wirang. Unggal Pada diwangun ku genep Padalisan. Contona :
Jalma nu resep ngaluis ( 8 - i ) lumrahna resep ngaleos ( 8 - o ) ngan pacuan resep ngusut ( 8 - u ) komo mun resep ngarujit ( 8 - i ) teu aya batan basajan ( 8 - a ) sagala sigar tengahan ( 8 - a )


text:
Senin, 29 April 2013
Makalah Bahasa Sunda Dongeng Jeung Carpon
Do you like this story?
Puji sinareng syukur hayu urang dugikeun ka gusti Alloh swt. Sabab ku Rahmatna makalah ieu tiasa di rengsekeun, namung masih keneh aya kakirangan.
Makalah ieu disarungsum kanggo ngalengkepan tugas Basa Sunda anu kirang keneh nilaina. Simkuring sadar yen makalah ieu aya keneh kakirangan dina eusina, panyeratanna, boh cara panyajiannana.
Mudah-mudahan makalah ieu tiasa manfaat. Haturnuhaun.
Panyaji
Trian Kurniawan
i
Daftar Eusi
Kecap Panganteur ........................................................................................................... i
Daftar Eusi ....................................................................................................................... ii
Dongeng
a. Asal muasal cika-cika ............................................................................................ 1
b. Hayam kongkorongok subuh ................................................................................. 3
c. Kuya ngagandong imahna ..................................................................................... 4
d. Selat Sunda Jeung Gunung Krakatau ..................................................................... 5
e. Gagak jadi Hideung ............................................................................................... 6
f. Si Kabayan Ngala Tutut ......................................................................................... 7
Carpon
a. Tukang Kembang .................................................................................................. 9
b. Kereteg Hate ......................................................................................................... 12
c. Balada Tukang Nyuling .......................................................................................... 15
ii
Dongeng
Asal Muasal Cika-Cika
Jaman baheula – baheula ge baheula deui – aya hiji lembur anu gegek jiwana. Pengeusi eta lembur, meh kabeh jelema carukup. Demi pangupajiwana kana karajinan ngabatik.
Kacaritakeun di eta lembur aya hiji randa boga anak awewe ngarana Marini. Nyi Marini ku indungna pohara diasihna, lantaran rajin jeung suhud ngabantuan pagawean indungna. Pagawean di dapur jeung di imah kabeh ditangkes ku manehna. Malah kalan-kalan Nyi Marini sok ngabantuan indungna ngabatik.
Dina hiji poe indungna meunang ondangan ti tatanggana nu rek ngawinkeun anakna awewe. Nyi Marini ku indungna meunang milu ka ondangan. Manehna kacida atoheuna, lantaran bakal make baju alus jeung make samping weuteuh, meunang ngabatik indungna. Tapi aya kasusahna, lantaran manehna teu bogaeun cucuk gelung.
Sapeupeuting, henteu boga cucuk geulung keur pakeeun isuk ka ondangan teh, jadi pikiran Nyi Marini. Manehna diuk hareupeun jandela, bari neuteup bentang-bentang nu tingkaretip di langit.
Di jero hatena manehna ngecewis, “mana teuing senangna mun aing boga bentang pikeun cucuk gelung” karek oge mikir kitu, ujug-ujug aya nu ngempur cahyaan rag rag kana lahunanana. Nyi Marini kageteun pisan, turug-turug kadenge ku manehna aya sora tan katingalan “Marini, ieu bentang nu dipakayang ku maneh pikeun cucuk geulung tea. Heug geura pake isuk kana pesta kawinan batur maneh, lantaran teu meunang budak rajin jeung hade ka indung. Tapi maneh teu meunang ngomong sombong. Mun maneh ngomong sombong atawa boga pikiran sombong, ie bentang baris leungit teu puguh-puguh”
Nyi Marini kacida atoheunana, dina hatena jangji, yen moal boga pikiran jeung ngomong sombong.
Isukna, Marini make cucuk geulung bentang tea. Manehna katenjona geulis pisan sarta cahyaan. Kabeh nu aya di dinya ngarasa heran. Nyi Marini leuwih diperhatikeun ku sarerea ti batan panganten. Babaturanana kabeh muji kageulisanana.
1
Ku lantaran kitu, manehna mikir, “kacida senangna dipuji-puji ku babaturan, ngan aing sorangan anu panggeulisna lantaran make cucuk geulung bentang, “karek oge mikir kitu, cucuk geulung bentang teh ujug-ujug leungit”
“Ih Marini geuning leungit cucuk geulung maneh teh” ceuk salahsaurang baturna. Marini kageteun pisan, manehna kakara ingeteun yen manehna boga pikiran sombong. Pohara manehna hanjakaleunana.
Kabeh jelema nu aya dina eta pesta mangneangankeun cucuk geulung nu leungit tea, nepi ka pakean-pakeanana kalotor, tapi nu leungit weleh teu kapanggih. Ningal kitu, Nyi Marini pohara karunyaeunana ka maranehanana. Di jero hatena manehna jangji, nu manggihkeun baris dipersen, itung-itung mulang tarima.
“Ieu marini, cucuk geulung maneh teh kapanggih” ceuk salasaurang baturna. Nyi Marini atoheunana. Tuluy manehna nyalukan batur-baturna. Ku manehna dicaritakeun asal usulna eta cucuk geulung bentang teh. Satuluyna manehna nyarita kieu, “Ayeuna kuring embung make cucuk geulung bentang sosoranganan, tapi rek dibagikeun ambeh dipake ku sarerea babarengan”
Sanggeus ngomong kitu, tuluy eta cucuk geulung bentang teh dibantingkeun nepi ka remuk. Tuluy eta reremukan teh haliber, jadi nu ayeuna disebut Cika-cika, cenah!
Tema : ulah sombong
Judul : asa muasal cika-cika
Bahasa : kasar
Watek palaku
Nyi Marini : rajin jeung suhud
Indungna : asihan
Amanat : jadi ulah ngabogaan sifat sombong sanajan sombongna saeutik.
2
Hayam Kongkorongok Subuh
Kacaritakeun jaman baheula aya oray naga geus lila ngalamun hayang nyaba ka kahiyangan. Unggal isuk eta oray teh osok dangdan mapantes maneh. Tapi keukeuh teu ngarasa ginding lantaran teu boga perhiasan, mangkaning arek ngadeheus ka dewa.
Sanggeus mikir manehna inget ka sobatna sakadang titinggi, maksudna arek nginjeum tanduk ka sakadang jago haritamah jago teh aya tandukan menta di anteur ka titinggi. Sanggeus aprok dicaritakeun sakabeh pamasalahan naga ka jago. Maksudnamah nginjeum tanduk ka jago, engke dianteurkeuna deui ku sakadang titinggi cak sakadang naga.
Hayam jago teu nembalan lantaran apal jahat jeung licikna naga. Lila-lila naga ngarayu, jago oge merekeun tandukna ka sakadang naga. Cak naga ka jago “engke tandukna dibalikeun deui dianteurkeun ku titinggi samemeh balebat, lamun balebat can balik wae bisi kaula poho ngawangkong jeung dewa, anjeun mere tanda weh kongkorongok sing tarik.”
Geus kitumah jung weh naga jenug titinggi the arindit. Isukna samemeh balebat hayam jago kongkorongok satakerna. Sakali dua kali titinggi teu datang wae, terus jago teh kongkorongok sababaraha kali deui, tapi tetep titinggi teu dating keneh bae. Nepi ka brayna berang titinggi teu datang-datang.
“Keun sugan cenah peuting engke” pok hayam teh. Tapi weleh ditunggu nepi kasubuh titinggi teu datang keneh wae. Pohara ambekna hayam jago nepi ka nyancam lamun titinggi datang arek di pacok nepikeun ka paehna.
Ti harita hayam jago teh tiap-tiap subuh kongkorongok sarta mun papanggih jeung titinggi sok langsung dipacok nepi ka paehna, males pati dumeh kungsi ngabobodo.
Tema : ulah gampang percaya, ulah sombong, ulah nipu.
Judulna : Hayam Kongkorongok Subuh
Bahasana : Kasar
Palakuna : Hayam Jago, Titinggi jeung Oray Naga
Watek palakuna :
Oray Naga = jahat, sok nipu, teu sukur, sok hayang nu batur.
Titinggi = Daek wae di titah sanajan salah, teboga pamadegan.
Hayam Jago = Babari percaya, gampang dibobodo
Tempat/latar : Hiji tempat jaman bahela nyaeta di leuweung
Eusi/hikmah nu bisa di cokot :
Ari hirup teh ulah sombong, adigung, ulah sok nipu, jiga Oray Naga. Ulah sok daek wae di titah lamun salah jiga Titinggi. Ulah gampang di bobodo bisi kaduhung, ulah gampang percaya ka jalma jiga sakadang Hayam Jago.
3
Kuya Ngagandong Imahna
Jaman baheula aya Kuya imah-imah di sisi muara. Gawena ngahuma, ngahumateh indit isuk datang sore magrib.
Hiji poe Kuya keur di huma, aya hujan geode bari jeung angina. Tatangkalan rarungkad imah Kuya oge kaapungkeun murag ka leuwi brus ti teleum. Sakadang Kuya sedih kacida, isukana manehna ngieun dei anu leuwih keker supaya te kabawa angina.
Hiji poe manehna balik ti hima, Kuya teh masak pikeun dahar sore. Sabot masak Kuya kacai hela, keur di cai katingali hasep ngebul dina suhunan imahna ku Kuya diburu tapi imah geus angus seneuna gede nakeranan. Kuya teh ceurik.
Keur kitu jol bae Monyet kolot. Monyet ngomong ka sakadang Kuya, “tong ceuri sakadang Kuya ngieun deui imahmah!”
“Anu matak sakadang Monyet lain sakali wae kacilakaan imah teh bareto kabawa angina. Kudu kumaha akalnanya supaya imah awet?” cak sakadang Kuya! Sakadang Monyet ngajawab, “gampang atuh, ngarah imah ulah cilakamah dibawa bae, ulah ditinggalkeun. Pek ngieun dei anu alus tur kuat ke lamun geus anggeus arang tangkodkeun kana tonggong anjeun, pantone sakira asup sirah supaya gampang ngelokeun sirah ka jero.
Eta papatah teh ku Kuya diturutkeun, saenggeus anggeus prak ditengkodkeun dina tonggongna, monyet anu memenerna. Nah ti haritamah imah sakadang Kuya teh sok dibabawa bae, digagandong.
Rincian Dongeng:
Tema : Silih bantuan
Judulna : Kuya Ngagandong Imahna
Bahasana : Kasar
Palakuna : Sakadang Kuya jeung sakadang Monyet
Watek palakuna :
Sakadang Kuya = Getol daek digawe, gampang putus asaan, te kuat kena musibah.
Sakadang Monyet = Daek babantu jeung mere saran
Tempat/latar : Baheula dihiji kebon deket walungan
Eusi/hikmah nu bisa di cokot :
Jadi jalma kudu getol kos sakadang Kuya tapi tong gampang putus asa jeung tong bodo. Jeung kudu daek babantu ka batur kos sakadang Monyet.
4
Selat Sunda Jeung Gunung Krakatau
Kacatur jaman baheula di Pulo Jawa Beulah kulon, aya hiji karajaan anu rajana Prabu Rakata. Sang Prabu gaduh dua putra. Anu cikal Raden Sundana anu bungsu Raden Topobrana. Haritamah Pulo Jawa sareung Sumatra teh ngahiji.
Kumargi Prabu Rakata parantos sepuh pisan, mangka karajaan teh di titipkeun ka putra-putrana, tur di bagi dua belah wetan ku Raden Sundana, belah kulon Raden Topobrana. Terus Sang Prabu teh indit ngabagawan anu tempatna dibates dua nagara nu dibagi dua tea, anjeunna teu nyandak nanaon tibang guci pusaka nu dicandak. Hiji mangsa dina taun ka genep Sang Prabu teh ngadangu yen putrana parasea Raden Sundana ngarugrug karajaan raina Raden Topobrana. Sang Prabu teh ceg ka guci anu tos dieusi cai laut tea, terus indit ka medan laga kasampak dua putrana keur perang campuh atuh bendu pisan si anjeunanana.
Ningali ramana sumping reg weh perang liren, dua putrana langsung nyampeurkeun cedok weh nyareumbah ka Prabu Rakata kitu dei para parajuritna. Atuh dua putrana beak bersih diseukseukan pampangnaman Raden Sundana nu wani ngarug-gug nagara raina. Dua putrana anu tarungkul teh nyarek, atuh Sang Prabuteh langsung gadeg, ceg kana guci pusaka tea. Terus cai laut anu dina guci dikucurkeun disapanjang wates dua nagara, teras guci anu tos teh kosong teh disimpen ditapal bates dua karajaan tea, anjeunanana indit deui ka tempat pang tapaanana. Teu lami eta bates anu tilas disiram ku cai laut teh ngajanggelek jadi selat. Nu kiwari disebut Selat Sunda. Nu mawi dinamian Selat Sunda lantaran Raden Sundana sarakah hoyong wilayah anu raina. Dugi ramana ngadamel wates nganggo guci pusaka anu caina dikucurkeun terus jadi selat. Tur guci anu disimpen dina wates teh ngajanggelek jadi gunung, nu katelah Gunung Rakata atanapi Gunung Krakatau. Tah kitu sasakala Selat Sunda sareng Gunung Krakatau teh.
Tema : Perang Duduluran
Judulna : Selat Sunda Jeung Gunung Krakatau
Bahasana : Lemes
Aur/plot : Ngagunakeun alur maju
Cara nyarita/sudut pandang : orang ka 3 palaku utama
Palakuna : Prabu Rakata, sareng dua putrana: Raden Sundana sareng Raden Topobrana
Watek palakuna :
Prabu Rakata = Arip, adil, tur bijaksana.
Raden Sundana = Sarakah
Raden Topobrana = Embung ditindes
Tempat/latar : Jaman baheula di Pulo Jawa belah kulon.
Eusi/hikmah nu bisa di cokot : Jadi jalma kudu arif, jujur, adil tur bijak sana kawas Prabu Rakata, ulah Sarakah jiga Raden Sundana.
5
Gagak Jadi Hideung
Kacaritakeun baheula dina hiji tempat aya oray naga keur nawu balong. Sungutna ngegel kana tangkal huni, buntutna dibeulitkeun kana pancuh tambakan beulah dieu. Awakna malang dina balong tea, tuluy di ayun keun goplak, goplak, goplak dipake nawu balong tea.
Teu kungsi lila balong teh saat laukna sing kocopok loba. Jol datang gagak kadinya haritamah gagak teh buluna bodas ngeplak. Ujug-ujug corokcok weh laukna dipacokan nepi beak lauk nu baradagnamah.
Ku oray sanca katempoen gagak maling lauk, geuwat digenggereuhkeun, tapi gagak ngalah beuki ngahajakeun. Atuh oray ambek sebrut bae diudag gagak teh. Gagak teh hiber kuorang diobrot, gagak teh bingung da diberik wae sieunen katewak. Kabeneran aya nu keur meuleum, gebrus bae gagak teh asup ka jero pijanaan. Atuh ari muncul deui teh geus lestreng .
Barang jol oray sanca teh panglingeun, da jadi hideung lestereng. Pok weh oray sanca nanya, “mahlik hideung maneh nempo sakadang gagak teu bieu liwat kadieu?”
Gagak teh sorana digedekeun, ngomongna oge basa Betawi, da sieunen katara, “Engga, gaaaa!”
Tah kitu sasakalana manuk gagak buluna hideung jeung sorana gaaa, gaaaak!
Rincian Dongeng:
Tema : kudu getol digawe
Judulna : Gagak Jadi Hideung
Bahasana : Kasar
Palakuna : Gagak jeung Oray Sanca
Watek palakuna :
Gagak = Badeur, sok daek nyopet, te bisa digenggereuhkeun.
Oray Sanca = Getol, daek usaha, rajin.
Tempat/latar : Caritana jaman baheula di hiji balong nu loba laukan
Eusi/hikmah nu bisa di cokot :
Ari jadi jalma teh kudu getol daekan, ulet, usaha lamun hayang bog amah kos sakadang Oray Sanca. Ulah jiga Gagak baong, haying ngenah doing embung gawe.
6
Si Kabayan Ngala Tutut
Cék Ninina, “Kabayan ulah héés beurang teuing, euweuh pisan gawé sia mah, ngala-ngala tutut atuh da ari nyatu mah kudu jeung lauk.”
Cék Si Kabayan, “Ka mana ngalana?”
Cék ninina, “Ka ditu ka sawah ranca, nu loba mah sok di sawah nu meunang ngagaru geura.
Léos Si Kabayan leumpang ka sawah nu meunang ngagaru. Di dinya katémbong tututna loba, lantaran caina hérang, jadi katémbong kabéh. Tututna pating golétak. Tapi barang diteges-teges ku Si Kabayan katémbong kalangkang langit dina cai. Manéhna ngarasa lewang neuleu sawah sakitu jerona. Padahal mah teu aya sajeungkal-jeungkal acan, siga jero sotéh kalangkang langit. Cék Si Kabayan dina jero pikirna, “Ambu-ambu, ieu sawah jero kabina-bina caina. Kumaha dialana éta tutut téh? Lamun nepi ka teu beunang, aing éra teuing ku Nini. Tapi éta tutut téh sok dialaan ku jalma. Ah, dék dileugeutan baé ku aing.”
Geus kitu mah Si Kabayan léos ngala leugeut. Barang geus meunang, dibeulitkeun kana nyéré, dijejeran ku awi panjang, sabab pikirna dék ti kajauhan baé ngala tutuna moal deukeut-deukeut sieun tikecebur. Si Kabayan ngadekul, ngaleugeutan tutut méh sapoé jeput, tapi teu aya beubeunanganana, ngan ukur hiji dua baé. Kitu ogé lain beunang ku leugeut, beunang sotéh lantaran ku kabeneran baé. Tutut keur calangap, talapokna katapelan ku leugeut tuluy nyakop jadi beunang. Lamun teu kitu mah luput moal beubeunangan pisan, sabab ari di jero cai mah éta leugeut téh teu daékeun napel, komo deui tutut mah da aya leuleueuran. Di imah ku ninina didagoan, geus ngala salam, séréh jeung konéng keur ngasakan tutut. Lantaran ambleng baé, tuluy disusul ku ninina ka sawah. Kasampak Si Kabayan keur ngaleugeutan tutut.
Cék ninina, “Na Kabayan, ngala tutut dileugeutan?”
Cék Si Kabayan, “Kumaha da sieun tikecebur, deuleu tuh sakitu jerona nepi ka katémbong langit.”
Ninina keuheuleun. Si Kabayan disuntrungkeun brus ancrub ka sawah.
Cék Si Kabayan, “Heheh éuy da déét.”
7
Tema : bodo alewoh
Judul : si kabayan ngala tutut
Bahasana : kasar
Watek Palaku
Nini kabayan :cerewed, teu sabaran.
Kabayan : males
Hikmah : smemeh ngalakuken hiji pagawean kudu diajaran heula, sabab lamun teu diajaran urang moal nyaho kana kaayaan pagawean anu rek dipigawe.
8
Carpon
Ku : Siti Fauziah Harun
Tukang Kembang
Utamana Inggit nu ngarasa leungiteun téh, kawantu pangdipikanyaahna. Geus dianggap incuna sorangan. Kabeneran ampir Saumur jeung rék sarimbag jeung incuna sorangan. Unggal di Aki mulang ke lemburna, balikna deui téh kudu baé aya oleh-oleh husus keur Inggit.
Saréréa. Saimah-imah. Pa Gumbira, apana inggit. Bu Gumbira, indungna. Nya kitu deui adi jeung lanceukna, Ikbal katut Jatnika, sarua ngarasa leungiteun. Ngan ku sabab raketna pisan jeung Inggit, manéhnamah leuwih-leuwih asa leungitanana téh.
“Naha Si Aki téh teu aya baé?” ceuk Inggit ka mamahna, siga rék sahinghingeun ceurik.
“Nya éta mah. Mamah ogé meni asa beuheung sosonggeteun, sono hoyong pendak sareng Si Aki,” walerna.
“Boa teu damang?” ceuk Jatnika.
“ “Panginten….,” saut Bu Gumbira deui.
“Euleuh, kumaha atuh Mah?” Inggit beuki ngarasa hariwang.
“Kumaha upami urang longok, sakantenan amengan ka Situ Panjalu?” Si Bungsu Ikbal usul.
“Leres Pa,” Inggit jol satuju.
Nu dimaksud Si Aki ku saréréa téh, tukang kembang langganan Bu Gumbira jeung Inggit. Tina sering balanja kembang ti Si Aki, laun-laun jadi asa jeung baraya. Mana komo sanggeus Si Aki Tukang Kembang, siga nu nyaaheun pisan ka Inggit. Malah pok deui-pok deui nyebutkeun, asa ka incu sorangan. Atuh beuki asa jeung baraya baé.
9
Ampir saban poé, rék dibeulian rék henteu, kudu baé ngahajakeun eureun. Basana téh hayang panggih jeung incu. Nya kitu deui Bu Gumbira, rék ngagaleuh rék henteu, kedah baé miwarang lirén. Puguh deui Inggit mah, sirikna teu ngahajakeun megat di buruan.
Biasana samulangna Si Aki ngrilingkeun dagangan. Da tara ka mana deui jalanna, boh inditna, boh balikna, pasti ngaliwat ka hareupeun imah Inggit.
Urang panjalu Si Aki téh. Ngaran aslina mah Abdul Manap. Ti keur ngora kénéh geus bubuara ka Bandung. Asalna tukang minyak tanah. Ditanggung maké salang jeung rancatan. Ka béh dieu ganti ngajual kembang.
Nya kitu deui Si Aki, unggal mulang ti lemburna, tara léngoh. Tampolanana ari keur usum panén mah, sok ngirim béas sagala. Tangtu baé lian ti oléh-oleh husus, keur incu kadeudeuh, Inggit téa. Biasana bungbuahan, manggu, sawo, pisitan, atawa kadongdong. Kumaha usum-usuman baé.
Tapi geus dua bulan leuwih, ti saprak Si Aki bébéja rek ngalongok lemburna, tacan balik-balik deui. Tungtungna Pa Gumbira nyatujuan kana usul Si Bungsu Ikbal. Upama sabaulan deui Si Aki tetep ngampeleng, sakalian jalan-jalan, rék ngahajakeun dilongok. Kabeneran Si Aki mindeng nyaritakeun ngaran lemburna. Teu pati jauh ti kota kecamatan cenah.
“Enya upami sasih payun Si aki angger ngampleng, sakalian jalan-jalan, urang longok. Urang uah-uih baé. Ti dieu Ahad enjing-enjing, pasosonten mulih” sauh Pa Gumbira ka barudak.
“Sakantenan nyobian mobil anyar deuih,” ceuk Jatnika.
Naha atuh ari pitilupoéun deui kana jung, kira-kira jam hiji beurang , ujug-ujug reg aya mobil alus pisan, lirén payuneun Pa Gumbira.
Harita di imah téh kakara aya Inggit jeung Ikbal, lian ti Bu Gumbira téh. Henteu kungsi lila kurunyung Jatnika.
Rada jauh sakolana Jatnika mah.
Sedengkeun Pa Gumbira, teu acan mulih ti kantorna. Biasana tabuh stengah lima, nembé dugi ka bumina.
10
Sangkaan saréréa, paling-paling bade naroskeun alamat. Pédah kabeneran keur araya di tepas. Da teu terang téa, saha jeung urang mana éta jalmi téh. Ngan pasti lain jelema sagawayah. Tina dangdanan jeung mobilna ogé katara jalma aya.Ari pék si tatamu téh, ngahaja niat nepangan Pa Gumbira sakulawarga. Waktos diuningakeun Pa Gumbira masih kénéh aya di kantor, walerna téh, “Sawios bade diantosan baé,” cenah.
Atuh Bu Gumbita téh kacida bingungna. Margi kana waktosna Pa Gumbira mulih téh masih kénéh lami. Beui bingung lantara si tamu ngaléos, ninggalkeun pribumi. Tuluy rurusuhan muru mobil sarta mukakeun panto Beulah tukang.
Asalna saréréa bingung campur atoh, barang ti jero mobil kaluar Si Aki. Bajuna henteu saperti keur dagang kembang. Ayeunamah beresih jeung alus. Nya kitu deuih kulitna. Henteu hideung saperti saméméhna.
“Aki…..!” cenah” Inggit lumpat muru Si Aki. Gabrug duanana silih rangkul.
Geus karuhan kitu mah, Pa Gumbira teras diwartosan aya Si Aki.
Saha saleresna si tatamu téh? Singhoréng putra Si Aki pangageungna. Anu majar salah saurang putra Si Aki pangageungna. Anu majar salahsaurang putrana, ampir sarimbag jeung Inggit. Ari pangna ngahaja nepangan, lian ti ngawartosan Si Aki téh moal dagang kembang deui. Margi diwagel ku putra-putrana.
Teu sangka nya, Si Aki tukang nyunyurung roda kembang téh, putra-putrana maraju. Di antarana nu natamu ka Pa Gumbira. Kagungan pabrik beusi sagala, cenah, anjeunna téh.
Tema : berehan
Watek palaku
Aki: nyaahan, berehan
Inggit: bageur, nyaahan
Bu Gumbira: bageur
Pa Gumbira: bageur
Amanat : urang kudu jadi jalma anu berehan.
11
Ku : Yaya Mulya Mantri
Balada Tukang Nyuling
Poe nu sakitu panasna teu ngorotan sumanget manehna. Katingali ti tukang manehna terus ngudag-ngudag bus kota bari nyekel suling di lengen katuhuna. Manehna teu sadar tukangeun manehna motor saliweuran tereh ngadupak manehna. Eta bus terus diudag sanajan manehna geus ngarasa cape.
“Kiri-kiri” rombongan barudak SMA turun di Jl. Soekarno-Hatta 596, eta bus kota lumayan lila eurenna lantaran loba pisan anu turunna. Akhirna manehna bisa numpak oge eta bus kota. Sanajan awakna cape manehna teu paduli, manehna luak-lieuk bari ngumpulkeun tanaga jeung ngatur napasna anu gancang.
“Euh maneh deui…..”
“Aya saha kitu, Din? Si Ariel deui nya?” ceuk supir bus kota.
“Heueuh….Sep, si Ariel datang deui,” ceuk kondektur bus kota.
“Riel, iraha rek rekaman deui? He..he, lamun rek nyanyi tong bari ngemut permen bisi kaseglong,” ceuk si Udin kondektur bus.
Si Ariel masih ngarasa cape, manehna ngan saukur bisa seuri ka supir jeung kondektur bus. Teuing kunaon manehna disebut Ariel padahal teu mirip-mirip acan jeung si Ariel vokalis Peterpan. Saacan ngamen manehna ngahuleung, teuing naon nu aya dina pikiran si Ariel.
Awakna nu subur jeung bajuna nu alus ngabedakeun si Ariel jeung tukang ngamen nu sejen. Ngan pedah bajuna nu alus geus kummel jigana mah geus teu diganti tilu minggu.
“Accala mu a’lai um” (assalamua’laikum).
“Riel… maneh mah ngomong ge teu bentes komo deui nyanyi,” kondektur nyarita di lawang panto bus.
Si Ariel ngan saukur nyerengeh nembongkeun huntu taringna.
Lain sakali dua kali manehna dikitukeun ku kondektur bus kota, geus kaitung lima kali manehna dikitukeun ku si Udin.
12
Sanajan kitu manehna teu kapok ngamen di bus kota, ngan tetep aya rasa kesel ku omongan si Udin nu teu merenah didenge. Beda jeung si Udin, Asep si supir bus kota tara loba omong.
Manehna mulai maenkeun sulingna, sora suling nu merdu nganterkeun bus kota nambahan panumpang. Sapanjang jalan bus kota nambahan panumpangna.
“Kalapa….kalapa. Punten digeser…punten, palih dieu Neng…punten digeser ” kondektur ngatur posisi.
“Nyang cing nya’ji nyalma e’de nying nya’di nyalma ngade…..” (jang sing jadi jalma gede sing jadi jalma hade….) si Ariel mimiti nyanyi.
Hanjakal pisan sora suling anu merdu teu dibarengan ku sora nu alus. Sanajan kitu manehna teu euren nembangkeun lagu “jang” nu dilantunkeun ku Oon. B. Lila kalilaan bus kota nambah pinuh, sora suling nu ditiup ku si Ariel beki tilelep komo deui sorana nu teu bentes.
Lagu “jang” geus beres dilantunkeun,lantaran panumpang geus pasedek-sedek manehna teu nyanyi deui. Si Ariel ngodok sakuna, dikaluarkeun dina sakuna cangkang permen jang ngawadahan duit pamere panumpang. Pinuhna panumpang matak hese si Ariel ngalengkah sanajan kitu manehna teu patah sumanget. Si Ariel seseledek bari ngasong-ngasongkeun cangkang permen. Aya nu mere saratus, lima ratus, nepi ka sarebu.
“Hanyur mu’un” (hatur nuhun) ceuk si Ariel ka panumpang nu mere.
“Cecep??” tunjuk salah sahiji panumpang.
“Cep, hayu uih… hampura Ema jang.”
“Anyim, Ema cos u’sir Cecep” (alim, Ema tos ngusir Cecep).
“Hampura…hampura Ema, hayu uih jeung Ema.”
“Anyim, Ema so’ nga’inga Cecep, Cecep e’uri ha’e ku Ema. Cecep anyim u’ih….” (alim, Ema sok ngahina Cecep, Cecep nyeri hate ku Ema. Cecep alim uih…), ceuk si Cecep bari lumpat.
“Cecep…Cecep, tungguan Ema. Cucu Ema hayu urang uih, hampura Ema nya Cu…”
13
Ema lumpat nuturkeun si Cecep bari ceurik. Umurna nu sakitar geus 80-an euweh daya jang ngudagna. Ema ceurik balilihan, teu kawasa Ema nahan kasedih.
“Ema rumasa salah Cep, tilu minggu katukang Ema ngusir Cecep. Hampura Ema…” gogoakan Ema ceurik di jero bus.
Si Cecep teu malire, Cecep ngajleng turun tina bus kota. Cecep leuwih milih hirup di jalan daripada hirup jeung nini na.
Tema : kakuatan
Watek palaku
Ariel(cecep) : teu gampang putus as, babari nyeri hate
Supir bus : teu rea omong
Kondektur beus : rea omong
Ninina cecep : sok ngahina
Amanat : ulah waka ngahina ka batur, bawa teuing baturmah leuwih hade ti urang.
14
Ku : Ai Nyimas Fitriah
Hate Anu Kabebenjokeun
“Beletak,,,” sora panghapus nu di alungkeun kana meja harepeun Adi.
Adi langsung ngorejat hudang tina sarena, anjeunna beuki reuwas pas ningali Pa Dadang nu kasohor ku kagalakanana.
“Ari sorangan lamun keur diajar teh bet sare wae geuning?” Tanya Pa Dadang.
“Hanteu Pa…” Jawab Adi bari ngagesek-gesek matana.
“Untung wae ieu panghapus ninggangna kana meja, lamun ninggangna kana hulu maneh meren maneh geus benjol huluna” Barudak sakelas seuseurian ningali Adi diomongan kitu ku Pa Dadang.
“Geura maneh cengkat sibeungeut jug ka cai!”
Adi cengkat tina korsina, anjeunna kaluar kelas bari leumpangna goloang-goleong siga nu mabok kusabab manehna masih tunduh keneh.
Saenggeus pelajaran Pa Dadang, Adi ngagoroan Euis menta anjeunna nyamperkeun manehna.
“Neng, mana atuh tugas Matematika tea tapi erek di pangerjakeun?” Tanya Adi ka Euis
“Oh…hilap teu dicandak.” Jawab Euis.
“Ih, Neng mah lain candak atuh!” Adi ningali HP na bari leumpang ninggalkeun Euis.
Sabenerna mah tugas Matematika anu Adi teh aya dina kantong Euis. Euis ngabelaan ngerjakeun eta tugas nepikeun ka jam satu peuting. Ngan hanteu dibikeun ka Adi kusabab ningali parubahan tingkah lakuna Adi anu ayeuna mah jadi sok telat datang ka sakola nepikeun ka anjeunna pernah sababaraha kali ditahan digerbang. Anjeunna sering sare di waktu lumangsungna palajaran. Geus tilu minggu anjeunna ngalakukeun kabiasaan eta, basa eta mah anjeunna mangrupakeun salah sahiji siswa anu rajin jeung pinter. Namung ayeuna mah kapinterana teh geus teu dipake deui ku Adi. Setiap aya tugas anjeunna sering menta pangerjakeun ka Euis.
“Cie,, kamari geus jalan-jalan kamana jeung si engkang?” Tanya Fitri
“Ih, saha atuh anu jalan-jalan? Is mah kamari mah aya wae di bumi”
“Ah, teu kenging ngabohonglah Is, abi ge ningal Is nuju naek motor dibonceng ku Adi, sok ngaku waelah!” ceuk Agni
“Hanteu Is mah hanteu ngabohong, Is kamari mah aya wae di bumi”
15
“Terus saha atuh nu kamari dibonceng ku Adi?” Tanya Fitri deui
“Duka atuh, Is mah teu terang, rakana panginten”.
“Sanes Is, sanes rakana. Da kamari teh pas Adi ngalewat rakana Adi aya di bumi Agni. Jadi moal mungkinlah nu dibonceng ku Adi rakana Adi mah.”
“Boa-boa selingkuhanna Adi.”
“Fit, ulah waka suudzon atuh.” Agni ngingetkeun Fitri
“Uhun panginten selingkuhanna Adi.” Ceuk Euis bari ngaleos ninggalkeun babaturanna.
Peutingna saenggeus sholat Isya, Euis nebrahkeun awakna kanu kasur, pamikranna kumalayang ka waktu anu geus lewat. Euis nginget-nginget mangsa anjeunna keur mimiti asup SMA. Anjeunna sok diparoyokan ku babaturanna kabogohna Adi padahal sabenerna mah hanteu jadian. Kusabab seringna dipoyokan ahirna tinu poyokan eta jadi bogoh beneran.
Euis inget keneh harita basa layung ngahibar di jomantara, basa cai ngagalura di samudra, saperti aya panah ti Adi nu nanceub nyeuceb kana kantong hate Euis, ngetok-ngetok panto hate Euis,
ngagedor-gedor ku gembok jajantungna Adi. Rasa eta beuki lila beuki ngalaksak kana kahirupan jeung pangimpenan Euis. Euis jadi sok era lamun papanggih jeung Adi, kitu deui sabalikna rasa eta dirasakeun oge ku Adi.
Ti saenggeus kitu, harita panonpoe edek ngampih dina dipan papandayan, bulan nu nyaangan di baturan kiceupna bentang jadi saksi mimitina cinta Adi jeung Euis, aranjeunna janji pasini ngarajut tali asih nu duaan.
Ayeuna geus sataun anjeunna ngarajut tali asih jeung Adi. Euis ngenang mangsa eta nepikeun ka anjeunna sare.
Isukna Euis saperti biasana indit ka sakola jeung babaturanana. Kitu oge balik sakolana Euis babarengan jeung babaturanana. Harita pas Euis jeung babaturanana balik ngerjakeun tugas di imahna Fitri, aya kajadian anu ngorejatkeun hate Euis.
“Is tingali geura ka belah kaler!” Pokna Agni
“Emang aya naon kitu Ni?” Tanya Euis
“Astagpirululoh aladzim, itu teh si Adi sanes?” Ceuk Fitri
“Uhun, leres eta mah si Adi” Euis ngajawab bari anjeunna leumpang nyamperkeun Adi anu keur babarengan jeung awewe.
“Oh, kusabab kitu kalakuan engkang jadi benten teh?”
Adi langsung ngorejat ningali Euis aya dihareupeunana, pipi Euis barereum, cai matana ngucur tina panon sipitna, anjeunna lumpat ninggalkeun tempat kajadian.
16
Adi oge lumpat nyusul Euis “Neng, antosan heula sakeudap, kupingkeun heula engkang nyaur!” Euis tetep lumpat hanteu midulikeun kabogohna ngomong.
Langit nu mendung, kalimpudan ku mega hidung. Geleger sora gelap, nyear lir anu dicicikeun ti langit. Angin ngahiliwir nyereset kana hate Euis. Keueungna matak nambahan peurihna hate Euis. Hate nu kabebenjokeun ku kalakuan Adi nu miduakeun asihna Euis. Sapeupeuting Euis ceurik, anjeunna inget wae kajadian tadi sore anu geter-geter rasa peurihna nganjang kana puserna kalbu netep nanceb nurih kana sajeroning hate Euis. Cimata nungumbara dina pipina ngalengkepan rasa kuciwana Euis ka jalma nu dipikadeudeuh jeung dipikaasih ku anjuenna.
Isukna di sakola Adi nyamperkeun Euis, namung pas Adi aya dihareupeunna, Euis ngaleos kitu wae.
“Naha geuning si Euis bet jadi kitu?” Adi nanya kababaturanna Euis.
“Kitu kumaha atuh Di? Kudu na mah si Euis anu nanya kitu ka sorangan teh.” Fitri ngajawab sinis patanyaanna Adi
Teu loba ngomong Adi langsung ngaleos kitu wae. “Tah kitu, jelema anu rumasa salah mah, dasar jelema tukang sulaya.” Agni milu rujit ningali kalakuan Adi.
Balik sakola Adi hanteu tuluy ka imahna, anjeunna kalahkah eureun di warung anu rada jauh ti sakolana. Di Warung eta anjeunna milu ngumpul jeung babaturan anyarna anu barangor. Saenggeus anjeunna barangdahar dahareun anu diduitan ku babaturanna, anjeunna ngahuleng mikirkan kaayaan anjeunna ayeuna. Anjeunna nu ayeuna jadi hanteu sumanget kana pelajaran, disakola sering sare jeung kabeurangan asup sakola, kitu deui ku masalah anjeunna jeung si Euis.
Anjeuna kaduhung sagede gunung kusabab geus nganyenyeri hatekeun jalma anu dipikasaih ku anjeunna. Saenggeus lila Adi diuk, anjeunna cengkat, namung hese pisan Adi cengkat alatan labuh kasagara tresna, rek ngolengkah ngan bati ngojengkang, anjeunna bangrung rek balik kamana.
Di sakola Adi tetep nyamperkeun Euis, namung pas Adi aya dihareupeunna, Euis tetep ngaleos kitu wae. Kabiasaan eta terus ku Euis dilakukeun. Dina hiji poe saenggeus saminggu Euis ngalakukeun kabiasaan eta, Euis nyamperkeun Adi.
“Engkang….”
17
“Neng? Alhamdulilah ahirna neng nyaur deui ka engkang. Neng, hapunten sagala kalepatan engkang! Engkang rumasa salah pisan ka neng. Engkang kaduhung pisan tos nganyenyeri hatekeun neng.”
“Harita kieu janjina bumi jeung langit saksina, ceunah asih engkang keur neng sorangan. Tapi bumi langit eta keneh asihna duka kamana jeung kasaha. Mana engkang janji engkang rek satia teh? Engkang tos jalir janji, tega midua asih.”
“Uhun neng engkang rumasa salah pisan ka neng, tapi pireungkeun heula cariosan engkang!”
“Nyarios naon deui atuh engkang?”
“Neng teurang teu kaayaan engkang ayeuna?”
“hanteu” jawab Euis singkat
“Neng, engkang teh keur loba masalah. Neng nyaho hanteu yen indung bapa engkang teh papisah? Geus lewih ti sabulan neng, engkang teu balik-balik ka imah, lamun engkang aya di bumi engkang saperti aya di naraka, indung bapa engkang pasea wae tiap poe. Tah eta nu jadi sabab engkang hanteu sumanget ka sakola teh.”
“Emang aya kitu pakaitna masalah eta jeung masalah engkang midua?”
“Aya neng. Engkang sabenerna mah hanteu midua, engkang sengaja ngalakukeun kitu kusabab engkang percuma rek satia ka neng oge. Da ahirna mah engkang pasti ninggalkeun neng. Neng, enjing engkang bade angkat ka Surabaya sareng bapa. Neng siga nateh engkang moal tiasa datang kadieu deui. Neng, tos leungitkeun wae engkang mah tina sagala ingetan neng mah. Neng, hapunten sagala kalepatan engkang! Engkang mihareup pisan neng tiasa muka panto hate neng kangge ngahapunten kalepatan engkang.”
“Uhun engkang ku neng tos dihapunten sagala kalepatan engkang. Neng oge nyuhunkeun dihapunten tina sagala kalepatan neng ka engkang.”
“Pasti neng, pasti dihapuntun kalepatan neng mah. Tong hilap tuang nyah neng!”
Adi ngaahiri omongan anjeunna jeung Euis. Anjeunna lumpat satarikna ninggalkeun Euis. Cimata Euis nganterkeun inditna Adi ka Surabaya.
Tema : Perpisahan
Watek palaku
Adi: angor, babarian.
Pa Dadang : galak
Euis: sabar.
Agni : ngiring nyampuran wae kana masalah batur
Fitri :sruana jeung agni
Amanat : ulah waka nyangka ka batur anu henteu-henteu ari can aya buktina.
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Langsung wae ah, ieu Bendungan Rentang tea, lokasina teh di Rentang, Desa Panongan kitu lebetna, duh, padahalmah tatangga pisan (Abdi di Desa Salawana tea) tapi teu apal statusna asup Desa naon..hehehe.. Tah, di handap ieu peta Bendungan Rentang anu di candak ti Peta Google alias Google Maps, foto-foto sanesna ngke di ahir tulisan ieu..
Jiga kumaha bendungan rentang teh kaayaanana? Mangga di simak deui wae lirik lagu Bendungan rentang nu dinyanyikeun ku Kang JK alias Jojo Karjo.. Owh, can apal lirikna mana? cobi klik didieu pami bade ningali mah, tos aya dipostingkeun kok.. MP3 Bendungan Rentang oge atos dipostingkeun link downloadna, cobi klik didieu geura.
Atos ah, sakieu heula bewara na, da ieu teh tos disiapkeun di kapungkur, kantung ngopi paste hungkul, kusabab nuju sibuk simkirungna, jadi weh dugi nembe ayeuna di pedar… emang sibuk naon Kang? Pan tara kamana-mana si Akang mah, sanes? Sibuk naon nya? Teu ngarti simkirung ge..hehehehe.. Nuhunkeun pidu’a ti sadayana wae nya.. Mugia sadayana lancar.. Amiin.. Mugia nu maos ieu tulisan oge sing dilancarkeun sagala urusana ku Gusti Alloh SWT.. tuh hebatnya, menang do’a maca blog Kang Iwan mah..hehehe,..


text:
Munisipalitas Karlstad
Munisipalitas Karlstad [kɑːɭsta] (pop. 82,096) nyaéta salaahiji munisipalitas di kulon tengah Swédia kalayan ibukotana aya di kota Karlstad (populasina 58,055). Dibéré penghargaan Royal Charter taun 1584. Dina abad ka-17 kota ieu mangrupakeun tempat kauskupan Garéja di Swédia. Kota ieu mangrupakeun tempat Universitas Karlstad jeung Bandara Karlstad. Karlstad aya dina jalan karét api utama nu ngahubungkeun Oslo, Norwégia, jeung Stockholm.
Karlstad miboga bau nu ngeunaheun ka sakuliah kotana (hususna puseurna) alatan ayana pabrik Löfbergs Lila Coffee Roasting. Pabrik ieu ogé mangrupakeun pencakar langit pangluhurna di Värmland. Pausahaan kasebut ogé miboga Aréna Löfbergs Lila, nu anyar kénéh miboga 10,000 tempat diuk tur diguakeun utamana keur Färjestads BK (Kleub Hoki), salian ti jadi tempat konsér.
Daptar eusi
Géografi[édit | sunting sumber]
Munisipalitas ieu miboga taneuh lapangan nu béda-béda.
Kota Karlstad diwangun dina daérah délta walungan beulah kalér basisir situ panglegana di Swédia, Vänern. Miboga palabuan situ kadua panggedéna di Swédia sanggeus Västerås.
Urang Karlstad nu kasohor[édit | sunting sumber]
- Bengt Alsterlind - TV-host (Hajk)
- Sven-Erik Magnusson - singer/dance band artist (Sven-Ingvars)
- Christer Sjögren - singer/dance band artist (Vikingarna)
- Ulf Sterner - hockey player (first Swede in the NHL)
Kota kembarannana[édit | sunting sumber]
Tempo ogé[édit | sunting sumber]
- Swedish Rescue Services Agency
- Swedish National Service Administration
- Swedish Rally
- Klarälven
- Karlstad Hundred
- Färjestads BK
- Tingvallagymnasiet
- Skattkarrs IK
Rujukan[édit | sunting sumber]
Artikel ieu ngandung eusi ti Édisi Owl tina Nordisk familjebok, énsiklopédi basa Swédia nu diterbitkeun antara 1904–1926, kiwari dina Domain Umum.
Tumbu luar[édit | sunting sumber]
- Karlstad - Loka resmi
- Universitas Karlstad
- (basa Swédia) Artikel Karlstad ti Nordisk familjebok


text:
Sudaryat (2003: 124) ngabagi gundukan gaya basa, saperti nu dipertélakeun di handap ieu:
1) Ngumpamakeun (simile), nya éta gaya basa nu ngabandingkeun hiji barang jeung barang séjén nu sipatna nembrak.
Contona: Kawas gaang katincak
2) Mijalma (personifikasi), nya éta gaya basa anu ngabandingkeun barang-barang cicing (teu nyawaan) disaruakeun jeung barang anu nyawaan saperti jalma. Contona: Gunung siga nu milu nguyung, lebak siga nu milu susah.
3) Ocon (metonomia), nya éta gaya basa anu ngagunakeun kecap ngaran salasahiji barang pikeun nyebut barang séjén anu aya patalina sacara logis.
Contona: Jang, pangmeulikeun Gudang garam!
4) Ngasor (litotes), nya éta rakitan basa anu dipaké pikeun ngarendahkeun diri, tandaning sopan atawa handap asor.
Contona: Ah gaduh tanah ogé ngan satapak peucang.
5) Rautan (eufimismeu), nya éta rakitan basa anu ngandung maksud ngomah-ngomahan haté batur sangkan henteu nyentug teuing karasana.
Contona : Indung bapana geus mulih ka jati mulang ka asal (maot)
6) Lalandian (metafora), nya éta gaya basa anu ngébréhkeun hiji hal ngaliwatan babandingan ku cara méré panglandi.
Contona: Leumpangna ngembang sampeu (dingdet).
7) Raguman (sinekdok) nya éta rakitan basa anu ngébréhkeun rupa-rupa hal dihijikeun, disawadahkeun, atawa disabeungkeutkeun. Raguman dibagi dua:
a. Hurunan (totem pro parto), nya éta rakitan basa anu nyebut sagemblengna (sakumna) padahal anu dimaksud mah salasaurang, sahiji, sawaréh.
Contona : Barudak SMA 2 keur diadu maén bal jeung barudak SMA 3
(anu maraén bal mah ngan 22 urang, lain sajumlahna murid SMA 2 jeung SMA 3).
b. Tunggalan (pars pro toto) nya éta rakitan basa anu nyebut sahiji atawa sabagéan padahal maksudna mah sakabéhna.
Contona: Raja baheula kudu diriung ku gelung, digéndeng-géndeng ku cangkéng (anu dimaksud lain diriung ku gelung jeung cangkéng tapi ku awéwé geulis).
8) Rarahulan (hiperbol), nya éta rakitan basa anu gunana pikeun ngayakinkeun anu séjén, bakating hayang dipercaya omonganana kaleuleuwihi.
Contona: Sawahna satungtung deuleu.
9) Kadalon (pleonasmeu), nya éta rakitan basa anu ngagunakeun kecap-kecap pikeun ngébréhkeun maksud leuwih ti mistina.
Contona: Anakna kembar sapasang.
10) Ébrehan (peripraseu), nya éta rakitan basa anu ngébréhkeun gawéna, gunana kaayaan hiji barang, jst, tapi ari nu dimaksud mah nya éta barang nu kaancikan (kayaan, gawé, atawa gunana) anu disebut téa.
Contona: Puputon sekar kadaton (putri)
11) Kahanan, nya éta rakitan basa anu ngébréhkeun kahanan, sipat, ciri anu husus atawa barang.
Contona: Raja leuweung pikeun nyebut maung
12) Silib (alegori), eusina dibalibirkeun, tujuanna sangkan anu diajak nyarita henteu éraeun atawa kasigeung haténa.
Gaya basa sindir aya tilu rupa, nya éta:
a. Ngomong dua (ironi) nu omonganana sabalikna tina maksudna.
Contona: Naha jang datang téh subuh-subuh teuing? (kabeurangan)
b. Nomong seukeut (sinismeu) nu eusina nyawad ku jalan lemes.
Contona: Teu sangka getol geuning putra ibu téh (kedul).
c. Nyungkun (sarkasmeu), eusina nyawad atawa ngawada.
Contona: Béakeun dahareun téh kabéh, kajeun batur mah teu kabagéan ogé.


text:
Tradisi tilawatan di desa cikeleng
Masarakat désa Cikeléng, kacamatan Japara, kabupatén Kuningan miboga tradisi karuhun anu teu meunang dirempak. [1]Tradisi anu geus turun-tumurun eta lamun dirempak bakal nimbulkeun mamala. [1] Boh keur calon pangantén boh keur budak anu dikhitan (sunatan). [1] Tradisi anu masih hirup jeung aya ti baheula éta, salila genep bulan teu meunang ngalaksanakeun hajatan. [1] Numutkeun tokoh désa Cikeléng (Kasnu, 70 taun), éta tradisi dina taun 2000 ieu di mimitian dina bulan Mei ka hareupna waktuna ‘usum hajatan’. [1] Sedengkeun genep bulan ka tukang teu meunang ngayakeun hajatan. [1] Keur saterusna, dina nangtukeun waktu iraha tradisi éta dilaksanakeun, ceuk kadés Cikeléng (Dulhalim) biasana dalakukeun tradisi anu disebut ‘Tilawatan Desa’, nya éta tradisi sukuran ka Allah SWT sanggeus masarakat désa Cikeléng ngalaksanakeun panén di sawahna séwang-séwangan. [1]
Di sagigireun éta, ngirim sapotong du’a ka karuhun anu geus aya di alam baqa, supaya salawasna meunang ampunan ti tina rido-Na. [1] Acara ‘Tilawatan Desa’ dilaksanakeun di komplék makam kramat Buyut Cikeléng anu dimimitian ku meuncit munding. [1] Tradisi sarupa ieu saenyana geus dimulai dina taun 1938. [1]Ti baheula, sato nu dikorbankeun téh munding, masarakat satempat ngaku yén teu resep miara sapi. VIwal ti sato piaraan saperti hayam, embé, jeung munding.[1] Alasanna, munding mah mangpaatna loba keur mantuan patani, nya éta nyambut sawah. [1]Numutkeun Dulhalim, satacan ‘Tilawatan’ dimulai, ditandaan ku musawarah mupakat masarakat, utamana soal waragad. [1]Sanggeus biaya eta kumpul karek tradisi tilawatan bisa dilaksanakeun.[1]
Unggal jalma ditangtukeun biasana Rp 5.000.[1] Anggaran éta dibeulikeun munding sarta lamun aya leuwih dimangpaatkeun keur biaya miara makam kramat Buyut Cikeléng.[1] Samentara éta, komplék makam kramat anu biasana réhé, nalika lumangsungna acara tilawatan ngadadak jadi ramé, pinuh ku warga.[1] Maranéhanana ti isuk kénéh padamiluan acara jiarah ka makam.[1] Maranèhanana ngadua anu dipingpin ku Kiai désa.[1] Sangges jiarah dilanjutkeun ku acara meuncit munding disaksian ku masarakat.[1]


text:
Koran
koran nya éta lembaran-lembaran kertas anu aya tulisan ngeunaan warta jeung sajabana anu kanagi kana kolom-kolom anu terbitna unggal poé sacara périodik;surat kabar; unggal poé[1].Koran atawa surat kabar nya éta hiji media penerbitan anu ringan jeung babari dipiceun[2]. Koran maké keretas anu bermutu rendah anu bisa didaur ulang atawa dipaké jang rupa-rupa pangabutuh[2]. Koran asal kecapna tina basa Walanda Krant atawa anu méh sarupa jeung lafalna dina basa Perancis nya éta Courant[2].
Sajarah koran[édit | sunting sumber]
Tina segi sajarah koran atawa bisa disebut ogé surat kabar mimiti dijieunna ku urang-urang kabangsawanan Inggris anu ngaranna Benjamin Harris dina taun 1690 di Amerika Serikat[2]. Surat Kabar éta dingaranana Public Occurances Both Foreign and Domestick. Tapi surat kabar éta dieureunkeun jeung teu meunang aya di masarakat kusabab teu boga izin terbit[2].Harita mimiti karasa aya kahariwangan yén mesin-mesin citak anu dipaké bakal nerbitkeun warta-warta anu bisa ngiserkeun kakawasaan pihak kolonial jeung pajabat agama[2].Sabada nagara Amerika Serikat aya, nalika éta ogé aya surat kabar[2]. Tapi kusabab aya interfensi pulitik mangka surat kabar némbongkeun warta sacara subjéktif lain sacara objéktif[2].Washington jeung Jefferson anu nyekel kakawasaan harita maké surat kabar salaku alat pikeun ngéléhkeun nu séjén[2].
Kaayaan kieu ngabalukarkeun rahayat ménta amandemén anu ngajamin bebeneran warta dina surat kabar[2].Mimitina amandemen ieu teu bisa dipigawé sacara efektif nepi ka medalna The Herald ku James Gordon Bennet[2]. The Herald nyieun isu pulitik di bagéan hareup jeung sésana eusina téh isu bisnis, kahirupan sosial jeung sajabana[2]. Sabada The Herald medal aya ogé New York Tribune anu didominasi ku pamaca ti kalangan patani[2]. Pada masa Lincoln muculah New York Times yang menambah ramai pangsa pasar surat kabar tersebut. Setelah perang saudara di Amerika Serikat Sabada kitu aya deui Pulitzer jeung New York World[2]. Pulitzer nya éta pamedal munggaran anu medalkeun surat kabar mingguan[2]. Sabada Pulitzer, New York World ngahontal kasuksésan anu pangluhurna nu dipikawanoh ku sebutan wartawannya surat kabar[2]. New York World kiwari ngawengku dua majalah anu geus kakoncara jeung dipikaresep nya éta Good Housekeeping jeung Cosmopolitan.
Kaayaan surat kabar di Indonesia ogé sarua jeung surat kabar di Amerika Serikat jeung sabudeureunana[2]. Dina sajarahna surat kabar atawa koran di Indonesia ngalaman pembredelan jang nyumponan kapentingan pulitik untuk atawa nu ngawasa mangsa harita[2]. Hal ieu karasa pisan dina mangsa orde baru[2].Numutkeun sajarah surat kabar jeung koran, surat kabar jeung koran di Indonesia mimitina mangrupa hasil pamikiran pamaréntahan Walanda[2]. Harita loba surat kabar kayaning Bintang Timur, Bintang Barat, Java Bode jeung sajabana[2].
Nalika zaman penjajahan Jepang, surat kabar nu tadi disebutkeun teu meunang medal deui diganti ku Suara Asia, Sinar Matahari, Asia Raja jeung Tjahaja[2].Sabada kamerdikaan, fungsi jeung peran surat kabar digantikeun ku Radio Republik Indonesia[2].Nalika mangsa kamerdikaan nepi ka runtagna orde lama surat kabar aya dina kakawasaan pamaréntah[2].Reformasi nalika mangsa B.J Habiebie muka kabébasan pers di indonesia anu diatur dina Undang-Undang Penyiaran jeung Kode Etik Jurnalistik anu diatur ke Dewan Pers[2].


text: 1Sanggeus cacarios kitu, Isa jengkar ti Galilea, angkat ka daerah Yudea di peuntaseun walungan Ciyordan. 2Loba pisan anu ngariring sarta anu gareringna ku Anjeunna dicalageurkeun di dinya. 3Aya sawatara urang Parisi daratang rek ngadoja ka Anjeunna, naranya kieu, “Kumaha ari Toret urang ngidinan atawa henteu, lantaran naon bae, salaki nyerahkeun bojona?” 4Ku Isa diwaler, “Na aranjeun acan ngaji ayat anu nerangkeun, yen ti barang Allah ngadamel manusa, ngadamelna teh lalaki jeung awewe? 5Sarta timbalana-Na, ‘Ku sabab eta lalaki teh bakal incah ti indung bapana, tuluy ngaraketan bojona sarta duanana bakal jadi sadaging.’ 6Ku sabab eta, maranehna geus lain dua deui, tapi hiji. Kitu nu matak, mana-mana anu dirangkepkeun ku Allah, henteu meunang dipisahkeun ku jelema.” 7Urang Parisi nempas, “Ku naon atuh Nabi Musa marentahkeun, yen lamun salaki nyerahkeun pamajikan kudu mere surat talak?” 8Waler Isa, “Nabi Musa ngidinan nyerahkeun soteh lantaran aranjeun baredegong. Katangtuan nu mimiti mah, lain kitu. 9Tapi cek Kaula ka aranjeun, ‘Sing saha anu nyerahkeun pamajikan, — kajaba ku lantaran pamajikanana ngabogaan watek nyelewer — tuluy manehna kawin ka awewe sejen, eta teh jinah.’ ” 10Murid-murid mihatur, “Upami laki rabi kitu sualna mah, atuh langkung sae henteu kawin.” 11Isa ngawaler, “Henteu kabeh bisa ngaharti kana ieu sual, ngan anu diparengkeun ku Pangeran bae. 12Aya nu teu bisa kawin lantaran geus kitu ti keur dikandungna keneh; aya nu ku lantaran dijieun ku jelema; aya oge anu memang ngahaja, ngarah husu kana urusan kasawargaan. Tapi sing saha anu bisa ngaharti, sing daek ngaharti.” 13Ti dinya, aya nu ngadareuheuskeun barudak leutik ka Isa, sina ditumpangan panangan jeung didungakeun. Tapi ku murid-murid dicarekan. 14Saur Isa ka murid-murid, “Ingkeun eta barudak teh sina ka Kami, ulah dihalang-halang. Nya jelema-jelema anu saperti maranehna, anu bakal ngamilik Karajaan Sawarga teh.” 15Tuluy eta barudak teh, ku Anjeunna ditumpangan panangan jeung didungakeun. Geus kitu, Anjeunna angkat deui ti dinya. 16Aya saurang jajaka datang ka Isa, mihatur kieu, “Guru, naon anu sae, anu kedah dilakonan, supados abdi tinemu sareng hirup anu langgeng?” 17Waler Isa, “Naha nanyakeun nu hade ka Kami? Nu Hade mah ngan hiji. Tapi ari hayang hirup langgeng mah, lakonan parentah Allah.” 18“Anu mana?” carek eta jelema. Saur Isa, “Maneh ulah maehan, ulah ngaranyed, ulah maling, ulah jadi saksi palsu, 19kudu hormat ka indung bapa, jeung kudu nyaah ka pada batur kawas nyaah ka diri.” 20Walonna, “Eta, sadayana, parantos dilakonan. Naon kirangna?” 21Saur Isa, “Ari hayang sampurna mah, jual kabeh babandaan; tuluy duitna dermakeun ka pakir miskin, supaya beunghar di sawarga. Geus kitu, maneh ka dieu deui pikeun ngiring ka Kami.” 22Ditimbalan kitu teh, eta jajaka, balikna mani nguyung lantaran loba pisan bandana teh. 23Saur Isa ka murid-murid, “Memang hese jelema beunghar asup ka Karajaan Sawarga teh. 24Sakali deui, cek Kami, ‘Babari keneh onta moncor kana liang jarum, ti batan nu beunghar asup ka Karajaan Sawarga.’ ” 25Dicariosan kitu, murid-murid jadi recok, pokna, “Saha nu tiasa salamet atuh, upami kitu mah?” 26Maranehna ku Isa diteuteup, pok Anjeunna sasauran, “Di jelema mah, memang mustahil eta teh. Tapi di Allah mah, teu aya barang mustahil.” 27Petrus mihatur, “Abdi-abdi parantos cul sagala rupi, teras ngiring ka Jungjunan. Hoyong terang baris kenging naon?” 28Waler Isa, “Cek Kami, saenyana, dina jaman sarwa anyar engke, di mana Putra Manusa linggih dina tahta kamulyaana-Na; maraneh, anu geus ngingiring ka Kami, oge bakal nempatan dua welas tahta katut hak ngahukum ka dua belas kaom Israil. 29Oge sing saha anu ku lantaran anut ka Kami iklas ninggalkeun rumah tangga, dulur awewe, lalaki, indung, bapa, atawa anak, atawa raja kaya, bakal meunang saratus kalieun ti ayeuna, tur meunang hirup anu langgeng. 30Tapi anu ayeuna geus ti hareula, loba nu bakal jadi pandeuri; ari nu ayeuna pandeuri, loba nu bakal jadi ti heula.”


text:
Papatah kolot baheula
Sanghyang Mughni Pancaniti
- Ulah gugur samemeh tempur, ulah perlaya samemeh perang. Indit ka medan jerit ulah dengki, lumampah ka medan dadalaga ulah dendam, lumaku ka medan tempur ulah ujub
- Taat sumembah kanu janten rama, sumujud tumut kanu janten ibu
- Dihareupeun aya kasusah, ditukang pasti aya kabungah
- Dahareun anu asup kanu awak, bakal jadi kulit, jadi daging, jadi sumsum, jadi balung, jadi bagal pangawasa, matak sing ati-ati
- Mudah-mudahan urang kakungkung ku rohmat pitulung nu Maha Agung.
- Sasanget-sangetna leuweung, moal leuwih sanget tibatan sungut
- Manusa mah beda jeung anjing budug di jarian, dimana paeh ngan saukur bilatungan, tapi manusa sajabana ti bilatungan bakal panggih jeung balitungan
- Kudu mampu tungkul kanu jukut, ulah tanggah ka sadapan, sing awas kana tincakan
- Amit kanu mangku lembur, kanu nyungsi dinu sepi, nu keur genah tumaninah
- Sanajan urang paanggang, hatemah paanjang-anjang. Sanajan urang papisah, kanu Maha Kawasa urang sumerah pasrah
- Hariring lain nu kuring, haleuang lain nu urang. Hariring kagungan Nu Maha Wening, Haleuang kagungan Nu Maha Wenang
- Jelema mah tungkul tumpuk kaluluputan, tanggah tempat kalalepatan. Samenit ganti sajam robah, jangji isuk rajeun tara kapake sore.
- Lain sia kudu melaan agama, tapi agama nu kudu melaan sia. Sabab agama bakal nyalametkeun urang dunya akherat
- Sakur nu rek ngarugikeun kana diri, bangsa jeung nagara, cegah ku diri sorangan
- Jalma nu iman ka Pangeran, dimana datang bala sobar, datang untung sukur
- Geura leungitkeun sirik pidik nu ngancik dina ati, aral subaha nu nyayang dina dada
- Ditarima ku panangan dua, disuhun dinu embun-embunan, ditampi ku ati sanubari
- Hirup kudu sauyunan, mun cai jadi saleuwi, ka darat jadi salogak. Sapapait samamanis, sabagja satanggung jawab, sareundeuk saigel
- Ari nu ngaranna hukum adil teh teu ninian, teu akian, teu indungan, teu bapaan, teu sobat-sobat acan
- Dimana urang doraka ka indung bapa, lir ibarat Lamun di lembur kai randu, lamun di leuweung kai dangdeur. Dipake pangorek bingkeng, dipake pamikul bengkung. Dipake suluh matak teu ruhai, matak beuleuweung kanu niupna
- Dina sawatara isuk, dina sawatara wanci haneut moyan, dina sawatara poe anu keur dilakonan, dina sawatara harepan, dina sawatara impian, mugi aya dina cageur jeung bageurna, panceg jeung ajegna, hirup jeung huripna, waluya balarea, prung tandang makalangan marengan caang jalan pasampangan
- Peun we ah papait ka tukang, kaseudih anu kamari, tunggara anu mangkukna, rek dipendem ameh balem, disimpen cing rikip, ditunda, diecagkeun, moal di teang, moal di inget, geus wayahna nyampeur kabagja, geus wayahna ninggali kahareup, ajeg nangtungan hirup, ngabageakeun anjeun anu aya, anjeun anu nyanghareup, anjeun anu aya sajeroning rasa
- Panon poe geus moncorong, indung beurang geus nyaangan, gearkeun hate anu alum, heabkeun rasa anu tiis, bray hibar cahyana ka sakuliah alam dunya, mawa bagja keur urang sararea
- Pajajaran kari ngaran, Pangrango geus narikolot, Mandalawangi ngaleungit, Nya dayeuh geus jadi leuweung.
- Lamun neda kudu ka Pangeran, mustang ngeumbing mung ka Gusti. Sabab lamun menta ka manusa, matak bosen nganti-nganti
- Amit ampun nya paralun, ka Gusti Nu Maha Agung, ka Nabi anu linuhung, Muhammad anu jinunjung
- Kaluhur neda papayung, papayung Nu Maha Agung, kahandap neda pangraksa, pangraksa Maha Kawasa
- Ampun ka anu Maha Agung, Nu kagungan Kun fayakun, Jleg ngadeg sakur kersa-Na, Bral gumelar kawasa-Na
- Lain rek mamatahan nerekel ka monyet, mamatahan ngojay ka soang.
- Geura menta hampura kanu jadi bapa, geura menta ampun kanu jadi indung, sabab duanana pangeran urang di alam dunya.
- Sabar teh lain Ditampiling cicing, ditajong morongkol, digebug murungkut.
- Sagolek pangkek, sacangreud pageuh, teu unggut kalinduan, teu gedag kaanginan.
- Meredih kana asihna Gusti, menta kana murahna nu Kawasa.
- Jeung dulur mah Jauh silih tepungan, anggang silih teangan, gering silih ubaran, paeh silih lasanan, salah silih benerkeun, poekeun silih caangan, mun poho silih bejaan.
- Dedeg sampe, rupa hade, patut teu nganjuk, rupa teu menta, na kalakuan teu beda ti euwah-euwah?
- Bisi aya elmu kasungkur-sungkur, pangabisa nu can ka talaah, ajian nu kasingkir-singkir, geura taluktik ti kiwari, geura kotektak ti ayeuna.
- Ulah jalir janji lanca-linci luncat mulang udar tina tali gadang
- Zaman kiwari mah Anu dakwah kari pertentangna, anu ngaji kari hariringna, tapi kajahatanmah beuki meuweuh
- Dimana-mana hurung nangtung siang leumpang, caang jalan, lugina hate, kakait ati anu sajati, gagantar rasa anu sampurna, nun gusti .. teupangkeun kuring jeung manehna, meureun aya rasa, rasa bagja anu sampurna salamina
- Kateter basa, kalangsu mangsa, katinggaleun poe, nyasab dina waktu, ayeuna, isuk jeung kamari, hiji niat na diri, miharep, ngapimilik anu sajati
- Kudu paheuyeuk- heuyeuk leungeun paantay-antay tangan
- Neangan luang tipapada urang
- Ulah nyaliksik ku buuk leutik
- Ulah lunca linci luncat mulang udar tina tali gadang, omat ulah lali tina purwadaksina
- Ulah pagiri- giri calik, pagirang- girang tampian
- Bengkung ngariung bongkok ngaronyok
- Nyaur kudu diukur nyabda kudu di unggang
- Hirup di alam dunya teu aya sembaheun anging Gusti nu kagungan urang sadaya, nu ngajadikeun bumi, langit, sawarga, naraka jeung sagala eusina
- Hate nu Kalingkung ku wawangunan, kalingker ku papageran.
- Miindung ka waktu, mibapa ka zaman
- Niti wanci nu mustari, ninggal mangsa nu sampurna, kahirupan di dunya taya lian keur taqwa.
- Bagja dimana boga sobat medok, istri denok, sawah ledok.
- Nu geulis jadi werejit, nu lanjang jadi baruang.
- Nyukcruk galur nu kapungkur, mapay laratan anu baheula, nitih wanci nu kamari, ninggang mangsa nu sampurna. Sanajan urang beda tapi sarua, sanajan teu ngahiji tapi sa ati, milari ridho gusti nu Sajati.
- Tunggul tong dirurud, catang tong dirumpak, hirup katungkul ku umur, paeh teu nyaho dimangsa. Sing inget kana purwadaksi, purwa wiwitan, daksi lekasan. Hartina sing apal kana diri, asal timana?, cicing dimana? Balik kamana?
- Urang teh bakal pinanggih jeung poe akhir, nu ngandung harti poe pamungkas, raga ditinggalkeun nyawa, maot pingaraneunana. Bakal digiring kurung keur kuring, bakal dibulen saeneng-eneng, bakal ngagebleg deui jeung mantena.
- Hirup katungkul ku umur, paeh teu apal dimangsa, numatak rinik-rinik kulit harti, cicing harti ngawincik diri, mun nyaah kana raga sing nyaho kana dasar agama.
- Positip x posotip= positip. Negative x negative= positip. Positip x negative=negative. Nu bener dibenerkeun eta bener, nu salah disalahkeun eta bener. Nu bener disalahkeun eta salah, nu salah dibenerkeun eta salah.
- Ratu tara ngahukum, raja tara nyiksa, melak cabe jadi cabe, melak bonteng jadi bonteng, melak hade jadi hade, melak goreng jadi goreng.
- Ulah taluk pedah jauh, tong hoream pedah anggang, tong cicing pedah tebih jauh kudu dijugjug, anggang kudu diteang, tebih kudu di sungsi
- Alam nirwana, alam asal, poe panjang, Nagara tunjung sampurna, nu baheula ka alaman, ngan kahalangan ku poho, sabab poe kamari lain poe ayeuna. (Akherat)
- Wayang nyaeta gambaran kahirupan manusa Nu dipipindingingan ku silip sindir, dihalangan ku siloka sareng sasmita, kalayan dirimbunan ku gunung simbul.
- Geus loba pangarti nu kapimilik, pangabisa nu geus kapibanda, elmu nu geus katimu. kari diamalkeun
- Mipit amit, ngala menta, nyukcruk walungan, mapay wahangan, nete taraje, nincak hamalan, ipis lapis, kandel tapel. (malapah gedang)
- Sing waspada jeung permana tinggal. (Waspada)
- Inditna ulah ngagidig, nyokotna ulah ngaleos, mawana ulah ngalengkah.
- Meredih tina ati, menta tina manah. Menekung kanu Maha Agung, muja brata kanu Maha Kawasa
- Pasti teu bisa dipungkir, kadar teu bisa di singlar, papasten nu tumiba.
- Sing bisa nilik kana diri, bisa ngukur kana kujur.
- Elmu teh bakal ngancik tinu nyaring, bakal cicing dinu eling
Dicutat tina blog dulur simkuring: http://menjawabdenganhati.wordpress.com/category/papatah/


text:
Bakicot
Bakicot disebut ogé balakicot, blekecot atawa kéong racun; Achatina fulicia Bowdich.[1] Kéong gedé nu hirup di darat.[1] Wangun cangkangna kerucut tur buleud di handapna, panjangna kurang leuwih 13 cm kalawan garis tengah 5 cm.[1] Warnana coklat kabodas-bodasan atawa kakonéng-konéngan.[1] Kaasup kana sato mollusca ti kelas Gastropoda nu hartina leumpang maké beuteung.[2] Bakicot mangrupa sato nu asalna ti Afrika Timur. [2] Kulantaran gampang anakanana, bakicot sumebar ka sakabéh sakuliah dunya, kaasup ka Indonesia. [2] Di Indonesia mimiti aya di Bogor taun 1922.[1] Kadaharanana sabangsaning tutuwuhan leutik jeung sésa bahan organik.[1] Bakicot resep cicing di tempat nu miboga hawa tiis ogé lembab.[3] Kulantaran kitu, nalika usum ngijih datang, loba bakicot nu bisa ditingali ku urang naplok di sawatara tempat kayaning dina tangkal cau, paré, tangkal tomat, jeung tangkal-tangkal lianna.[3] Cara hirupna nu némpél dina tatangkalan ngabalukarkeun tangkal nu ditempatanna bakal rusak.[3] Alatan hal éta, bakicot dianggap salasahiji hama nu ngaruksak tatangkalan.[3] Salian ti éta bisa ogé ngabalukarkeun radang otak nu dibalukarkeun ku ayana cacing mata nematode parasit.[1]
Mangpaat Bakicot[édit | sunting sumber]
Protein nu aya dina bakicot kurang leuwih 12% per 100 gr dagingna.[3] Zat lainna nu aya dina bakicot diantarana waé lemak, hidrat arang, kalsium, phosphor, sarta vitamin B2.[3] Kulantaran éta salian ti bisa jadi kadaharan pikeun sato inguan kayaning lélé dumbo, ogé mangrupa sumber protein hewani nu miboga kualitas luhung lantaran miboga jumlah asam amino esensial nu lengkep.[2] Loba masarakat nu resep kana kadaharan nu diolahna tina bakicot kayaning saté bakicot, baso bakicot, rémpéyék bakicot jeung kiripik bakicot.[2] Kiwari bakicot loba dikumpulkeun pikeun dijadikeun komoditas ekspor. [3] Lantaran di nagara batur mah bakicot téh kaasup kana kadaharan élit.[2] Loba nagara nu mikahayang bakicot kayaning Prancis, Jerman, sarta Jepang pikeun dijadikeun olahan kadaharan.[2] Di Perancis, kadaharan olahan bakicot miboga ngaran escargots de bourguignonne nu hartina bakicot nu dibeuleum maké anggur jeung mantega bumbu (herb butter).[3] Di Indonesia geus aya sababaraha daérah nu ngamangpaatkeun bakicot jadi komoditi usaha, kayaning sawatara daérah di Jawa Timur, Jawa Barat, Sumatera, jeung Bali.[3] Salian ti éta, bakicot ogé bisa dijadikeun ubar tradisional, lantaran ekstra daging bakicot sarta lendirna nu guna pikeun ngubaran rupa-rupa panyakit, diantarana waé abortus, radang selaput mata, sumilangeun, nyeri huntu, ararateul jeung sajabana.[2]


text:
Daniel Craig
Daniel Wroughton Craig (leuwih dikenal ku nami Daniel Craig) (gumelar di Chester, Inggris, 2 Maret 1968; yuswa 46 taun) adalah saorang bintang film TV sareng bioskop anu asalna ti Inggris.
Profil[édit | sunting sumber]
Craig merupakan actor kagenep anu merankeun agen rahasia James Bond 007 salian Sean Connery, George Lazenby, Roger Moore, Timothy Dalton, jeung Pierce Brosnan. Film pertama Craig salaku James Bond adalah Casino Royale anu diputer akhir 2006 tiheula.
Ayeuna Daniel Craig nuju ngabereskeun syuting film James Bond lainna anu judulna Quantum of Solace. Film ieu dijadwalkeun beres bulan November 2008. Salian ti James Bond, Craig oge ngabintangi film-film sapertos Lara Croft: Tomb Raider jeung The Golden Compass.
Craig kantos nikah di tahun 1992 sareng Fiona Loudon, tapi malah cerai di tahun 1994. Kabarna ayeuna Craig nuju ngadeukeutan Sienna Miller.
Daniel Craig merupakan saorang bobotoh ti tim maenball Liverpool FC. Dirina leuwih milih matuh di London dibanding di Los Angeles. Kaping 3 April kamari, Craig dinobatkeun sebagai selebritis Inggris anu nganggo acuk paling rapih sapanjang 2007.


text:
Assalamu’alaikum w. w.
Ibu guru anu ku simkuring dipihormat. Teu kalangkung rerencangan sadayana. Langkung ti payun, mangga urang sami-sami muji syukur ka Gusti Nu Mahaangung, margi mung barokah sareng rohmat mantenna urang tiasa ruing mumpulung dina kasempatan ieu.
Hadirin sadayana, dina danget ieu sim kuring bade nepikeun pidato ngenaan watek budaya Sunda. Ari sunda teh asalna tina kecap su anu hartina alus anu ngabogaan unsur kana kasaean. Watek sunda anu ku simkuring dipimaksad nyaeta cageur, bageur, singer, jeung pinter.
Harti kecap sunda teh luhur pisan nyaeta gumilang. Harti kecap eta heuteu ngan dilarapkeun dina panampilan , tapi aya dina manah urang sunda sadayana. Dina kahirupan urang sunda seueur pisan kabeungharan seni jeung budayana. Salah sahijina nyaeta Tarling. Tarling singketan tina gitar suling, mimiti munculna di wewengkon Cirebon jeung Pantura iawa barat jaman Balanda, taun 1935-an.
Tarling pepek ku sarupaning kamonesan. Aya seni sarimpi, jeung tari topeng minangka bubuka acara. Pareng nincak bulan hajatan teu di desa teu di kota, masarakat rea nu nanggap tarling. Harita tarling kaitung anu pangpayuna diogan ku nu boga hajat. Mung pangaruh dangdut anu diwanohkeun dina taun 70-an ngajadikeun tarling direformasi jadi Tarling dangdut. Beuki dieu tarling klasik kadeseh ku organ tarling anu teu merlukeun modal gede. Beuki dieu kasenian tarling beuki kadesek ku kasenian modern pangaruh tina globalisasi, jiga music pop jeung rock. Seni gitar suling atawa tarling cirebonan anu kungsi dopikaresep kiwari ukur waasna . lagu-lagu taling ngan ukur kadenge dina kaset . komo sangeus ditinggalkeun ku maestro-maestrona.
Para hadirin sadayana, urang teh keudah ngiring ngamumule kasenian urang. Kasenian anu jadi kabeungharan urang tong neupi kageugeus ku kasenian luar anu ngajadikeun urang poho kana kasenian jeung kakayaan budaya sorangan.
Sakitu wae ti simkuring , pamungkasna mugi-mugi taopek sareng hidayah gubrag ka urang sadaya.
Wassalamualaikum w. w.